Die Mennonisme (of Anabaptisme, "beweging van wederdopers") is die oudste doopsgesinde Christelike beweging. Die Mennoniete lei hulle naam af van Menno Simons, die eertydse Friese priester wat die beweging om en by 1540 gestig het. Sy leerstellings verbied die doop van kinders, die aflê van ede en militêre diensplig. Die meeste gemeenskappe bestaan vandag in Noord-, Sentraal- en Suid-Amerika. Daar is wêreldwyd sowat een miljoen Mennoniete. Godsdienstige vervolging in Europa het talle Mennoniete gedwing om eers na die Verenigde State en later veral na Kanada uit te wyk. Die mees konserwatiewe groepering binne die Mennonisme, die Mennoniete van die Ou Orde (Engels: Old Order Mennonites), verwerp moderne tegnologie en verkies om hulle gemeenskappe eerder volgens die ouderwetse leefstyl van die 19de eeu te organiseer. Hulle gebruik perdewaens as vervoermiddel vir kerkbesoek op Sondae en in die landbou. Opvallende klere en kleure word nie goedgekeur nie, die klem word steeds op die godsdiens en werk gelê. Landbou en tradisionele ambagte dien as hul ekonomiese basis. Kinders verlaat op veertienjarige ouderdom die gemeenskapskole, wat naas die basiese kennis van lees, skryf en reken oorwegend godsdienstige onderwys aanbied, en bly gewoonlik op die plaas van hulle ouers.


Verneukpan is 'n soutpan (uitgedroogde soutmeer) in die provinsie Noord-Kaap, Suid-Afrika. Die soutpan is vanweë sy uitkykposte gewild onder voëlliefhebbers. Die pan is 19 by 42 kilometer (12 by 26 myl) groot. In die somer van die jaar 1929 probeer Sir Malcolm Campbell met sy Napier-Arrol-Astor Bluebird-renmotor om in hierdie uitgestrekte vlakte 'n aanslag op die spoedrekord op land te maak. Hy behaal 'n snelheid van 254 myl per uur. Malcolm Campbell Rosenthal, Eric (red.). Ensiklopedie van Suidelike Afrika. Londen en New York: Frederick Warne & Kie Bpk. Hierdie artikel is ’n saadjie. Voel vry om Wikipedia te help deur dit uit te brei.


Karel Schoeman (* Trompsburg, Vrystaat, 26 Oktober 1939, oorlede 1 Mei 2017 in 'n aftreeoord in Bloemfontein) was 'n Afrikaanse skrywer. In 1956 het hy sy matriekeksamen aan die Hoër Jongenskool in die Paarl geslaag. Schoeman het taalkunde aan die Universiteit van die Oranje-Vrystaat gestudeer en in 1959 'n BA-graad behaal. In dieselfde jaar het hy die Rooms-Katolieke geloof aangeneem en aan die Rooms-Katolieke Seminarium St. John Vianney in Pretoria gestudeer. In 1961 het hy tot die orde van die Fransiskane in Ierland toegetree. Ná drie jaar se novisiaat in die kloosters van Killarney en Gilwald het hy egter besluit om nie sy gelofte as priester af te lê nie. Hy het in 1964 na Bloemfontein in Suid-Afrika teruggekeer en die Hoër Diploma in Biblioteekkunde behaal. Karel Schoeman se werk is verskeie kere met pryse bekroon. Hy het drie keer die Hertzogprys gewen (in 1970 vir sy romans By fakkellig, 'n Lug vol helder wolke en Spiraal; in 1986 vir 'n Ander land en in 1995 vir Hierdie lewe).


Lucas Lodewyk Maree (22 Julie 1952 – 18 Februarie 2011) was 'n bekende Afrikaanse sanger en liedjieskrywer. Hy was veral bekend vir sy treffer Ek sou kon doen met ’n miljoen. M-Net het byvoorbeeld die liedjie vir hulle TV-reeks "Doen met 'n Miljoen" gebruik. Maree is op 22 Julie 1952 in Johannesburg, Suid-Afrika gebore. Hy gaan skool by die Laerskool Danie Malan in Pretoria-Noord en matrikuleer later vanaf die Hoërskool Langenhoven. Hy verwerf die volgende kwalifikasies: BA Drama aan die Universiteit van Pretoria asook Nasionale Diplomas vir Film-produksie Tegnici en Fotografie. Hy trou in 1981 met Ilse en skryf in 1982 sy eerste Afrikaanse liedjie. Maree is in 2009 met prostaatkanker gediagnoseer. Hy is op 18 Februarie 2011 aan nierversaking by die Hill & Dale-versorgingsoord oorlede. Hy laat sy vrou, Ilse en dogters Monica (ook 'n sanger en liedjieskrywer), Linda en Carla agter. Maree het vir die grootste gedeelte van sy loopbaan Engelse musiek in kroeë en restaurante in en om Pretoria en Johannesburg gespeel by onder andere "After dark" en "Fonteine pub en grill" .


Grootprins Oleg die Wyse (Russies: Олег; Oudnoors: Helgi) was die heerser van die Rjoerik-dinastie wat die hoofstad van Roes geskuif het van Nowgorod na Kiëf, en daarmee die magtige Kiëf-Roes gestig het. Hy het vermoedelik van 879 tot 912 regeer. Oleg was ’n familielid van Rjoerik (waarskynlik sy swaer) en Rjoerik het dus die ryk wat hy gestig het, in 879 aan Oleg toevertrou sodat hy as regent vir sy seun Igor kon optree. Oleg het sy mag in die rigting van die Dnjepr-rivier vergroot. Hy het eindelik Kiëf verower en die stad se heersers, Askold en Dir (ook Warangiërs), vermoor. Hy het daarna Kiëf sy nuwe hoofstad gemaak. Vanuit Kiëf kon hy Konstantinopel in 911 aanval, wat gelei het tot ’n handelsverdrag waaruit albei partye voordeel getrek het. ’n Deel van die teks het behoue gebly in die Primêre Kronieke. Oleg is waarskynlik in 912 dood. In sowel Staraja Ladoga as Kiëf is daar ’n grafheuwel waar hy na bewering begrawe is. Hierdie artikel is merendeels vertaal vanaf die Nederlandse Wikipedia-artikel nl:Oleg van Kiev


Svenska språkbyrån is die afdeling vir die Sweedse taal van die Navorsinginstituut vir die tale van Finland in Finland. Svenska språkbyrån sien om na die belange van Sweeds in Finland en kan gesien word as Finland se amptelike taalliggaam vir Sweeds. Hierdie artikel is ’n saadjie. Voel vry om Wikipedia te help deur dit uit te brei. Svenska språkbyråns hemsida Geargiveer 3 Julie 2007 op Wayback Machine Forskningscentralen för de inhemska språken i Finland Geargiveer 28 Julie 2007 op Wayback Machine


Jaropolk I Swjatoslawitsj (Russies: Ярополк I Святославич) was tussen 972 en 980 die jong en taamlik raaiselagtige prins van Kiëf. Sy pa, Swjatoslaf I, het Kiëf in Jaropolk se hande gelaat toe hy op ’n veldtog teen die Donause Bulgare vertrek het. Kort ná Swjatoslaf se dood het ’n burgeroorlog egter uitgebreek tussen Jaropolk en sy broers. Volgens een weergawe het Oleg (sy een broer) vir Ljoet, die seun van Jaropolk se raadgewer en opperbevelhebber, Sweneld, vermoor. Laasgenoemde het daarop aangedring dat Jaropolk wraak neem, en dus het die prins teen sy broer opgetrek en hom vermoor. Daarna het Jaropolk sy manne na Nowgorod gestuur van waar sy ander broer Wladimir gevlug het ná die nuus van Oleg se dood. So het Jaropolk die enigste heerser van Kiëf-Roes geword. In 980 het Wladimir teruggekeer met huursoldate en Jaropolk aangeval. Op pad na Kiëf het Wladimir die stad Polotsk beleër omdat Rogneda, dogter van Rogwolod, die prins van Polotsk, sy broer Jaropolk bo hom gekies het. Wladimir het Rogneda in die teenwoordigheid van haar pa verkrag. Hy het Rogwolod laat vermoor en Rogneda gedwing om met hom te trou.


Logosentrisme is waar die betekenis van 'n teks buite die teks gesoek word. Dit hou verband met die siening dat praat beter is as skryf, omdat daar meer informasie in die praathandeling as in die skryfhandeling betrokke is. Die voorkeur van praat bo skryf, het te doen met die dekonstruksionalistiese aanname dat betekenis nooit in 'n vaste vorm vasgevang kan word nie. Die gedagte vind ons by die Griekse filosoof Herakleitos wat gesê het dat alles beweeg (Παντα ρει). Die gevolg van Logosentrisme is dat die sin of betekenis van 'n teks, buite die teks self soek gesoek word in 'n eksterne verwysingspunt buite die teks. Hiermee word die moontlikheid om waarheid neer te skryf of om daaroor te lees afgegee. Logos Hierdie artikel is ’n saadjie. Voel vry om Wikipedia te help deur dit uit te brei.


In menslike taal is 'n foneem die kleinste onderskeibare strukturele eenheid wat betekenis oor dra. Foneme is nie die fisiese segmente self nie, maar, in teoretiese terme, kognitiewe abstraksies daarvan. 'n Voorbeeld van 'n foneem is die /t/ klank in die woorde top, stand, water, en kat. (In transkripsie, word foneme soos hier tussen skuinsstrepe geskryf.) Hierdie voorbeelde van /t/ word as dieselfde klank beskou al word hulle in elkeen van die woorde effens anders uitgespreek, al is die verskille moontlik nie onderskeibaar selfs vir eerste taal sprekers nie. Foneme kan dus verskeie herkenbaar verskillende spraakklanke,, genaamd fone, omvat. In die voorbeeld word die /t/ in top geaspireer, [tʰ], terwyl die /t/ in stand nie geaspireer word nie, [t] (In transkripsie word spraakklanke wat nie foneme is nie in hakkies geskryf). In baie tale soos Koreaans en Spaans is hierdie fone verskillende foneme: Byvoorbeeld, /tal/ is "maan" in Koreaans, terwyl /tʰata/ is "om te brand".


Middelnederduits is die taal wat uit Oudnederduits ontstaan het en as die voorloper van moderne Nederduits beskou word. Dit was die gesproke taal van Noord-Duitsland, die skryftaal van die Hanse het gedien as die internasionale lingua franca van die Hanseverbond. Buurtale was Middelnederlands in die weste en Middelhoogduits in die suide, Slawiese tale in die ooste en Deens in die noorde. Dit is van omtrent 1100 tot 1600 gepraat. As gevolg van die taal se rol as lingua franca van die Hanseverbond het dit 'n beduidende invloed op tale van Noord-Europa gehad. Die invloed sluit in talle leenwoorde in verskeie tale soos Sweeds, Fins, Russies en die Baltiese tale. Dit het verder ook bygedra tot morfologiese vereenvoudiging van die Middel-Skandinawiese tale wat ontwikkel het tot moderne Sweeds, Deens en Noors. Die vereenvoudingings sluit in die verlies in verbuiging in die Vasteland Skandinawiese tale. George Thomas, Middle Low German Loanwords in Russian The Linguist List, The Middle Low German Language, Besoek op 30 Maart 2008 NORDE M, Middle Low German-Middle Scandinavian language contact and morphological simplification / Contact entre moyen-bas-allemand et langue scandinave et simplification morphologique[dooie skakel], Besoek op 30 Maart 2008 Wikiwoordeboek het 'n inskrywing vir Middelnederduits.


Krommepassing is die vind van 'n kromme wat die beste pas by 'n reeks datapunte en ander moontlike voorwaardes. Hierdie artikel kan beskou word as 'n inleiding tot interpolasie (waar 'n presiese passing tot voorwaardes verwag word) en regressie-analise. Beide tegnieke word soms gebruik vir ekstrapolasie. Regressie-analise maak dit moontlik om 'n benaderde passing te verkry deur die verskil tussen datapunte en die kromme te minimeer. Beskou 'n eerste orde polinoomvergelyking: y = a x + b . {\displaystyle y=ax+b\;.} Dit verteenwoordig 'n lyn met helling a. Ons weet dat 'n lyn enige twee punte kan verbind. Dus is 'n eerste orde polinoomvergelyk 'n eksakte passing deur enige twee punte. As ons die orde van die vergelyking verhoog na 'n tweede orde polinoom, kry ons: y = a x 2 + b x + c . {\displaystyle y=ax^{2}+bx+c\;.} Dit sal 'n eksakte passing deur enige drie punte lewer: As ons nou die orde van die vergelyking verhoog tot 'n derde orde polinoom, kry ons: y = a x 3 + b x 2 + c x + d .


In rekenaarwetenskap en wiskunde is 'n veranderlike 'n simboliese verteenwoordiging wat op 'n hoeveelheid of uitdrukking dui. In wiskunde word 'n veranderlike dikwels gebruik om 'n "onbekende" hoeveelheid aan te dui wat die vermoë het om te verander; in rekenaarwetenskap verteenwoordig dit 'n plek waar 'n waarde gestoor kan word. Veranderlikes staan dikwels in teenstelling met konstantes wat bekende waardes het en onveranderlik is. Die begrip het 'n soortgelyke betekenis in die fisiese wetenskappe en ingenieurswese: 'n veranderlike is 'n hoeveelheid waarvan die waarde tydens die verloop van 'n eksperiment (insluitende simulasies) kan verander, by verskillende monsters of tydens die bedryf van 'n stelsel. Veranderlikes word onderskei van parameters, alhoewel 'n veranderlike in een konteks, as 'n parameter in 'n ander konteks gesien kan word. In toegepaste statistiek is 'n veranderlike 'n meetbare faktor, eienskap of kenmerk van 'n indiwidu of 'n sntelsel—met ander woorde, iets wat verwag kan word om te varieer met tyd of tussen indiwidue.


Die kleinste-kwadratemetode is 'n rekenkundige metode om die beste passing vir 'n kromme op 'n gegewe stel datapunte in 'n vlak te bepaal. Die metode verleen sy naam aan die kriterium wat gebruik word om hierdie beste passing te bepaal, dit wil sê die passing word gemeet aan die totaal van die som van die kwadratiese afwykings (in 'n vertikale sin) vanaf die kromme. Die metode is onafhanklik van mekaar deur Karl Friedrich Gauss en Adrien Marie Legendre ontwikkel. In 1801 het Gauss die kleinste-kwadratemetode gebruik om 'n skatting van die baan van die pas ontdekte planetoïde, Ceres te maak. Hy het noukeurig voorspel waar en wanneer Ceres weer sou verskyn. Die kleinste-kwadratemetode in sy eenvoudigste, oorspronklike vorm is 'n metode om by 'n gegewe stel punte in die xy-vlak, wat veronderstel is om (min of meer) op 'n regte lyn te lê, die bes passende lyn te bepaal. Die beste passing beteken dat die som van die gekwadreerde afwykings in die vertikale sin ten opsigte van die lyn so klein as moontlik is.


Aleksander I Pawlowitsj (Russies: Александр I Павлович) (Sint Petersburg, 23 Desember 1777 — Taganrog, 1 Desember 1825) was van 1801 tot 1825 keiser van Rusland. Hy word in Sint Petersburg gebore as die seun van groothertog Paul Petrowitsj, later keiser Paul, en Sophia Dorothea van Württemberg (Maria Fjodorowna). Aleksander bestyg die troon ná die moord op sy pa en regeer oor Rusland tydens ’n chaotiese periode, die Napoleontiese Oorloë. In die eerste helfte van sy bewind probeer hy verskeie liberale hervormings deurvoer, maar in die tweede helfte besef hy dis ’n onmoontlike taak en skaf hy baie van sy vroeëre hervormings af. In sy buitelandse beleid het Aleksander ’n taamlike mate van sukses behaal en hy het verskeie veldtogte gewen. Die vreemde teenstrydigheid in hom maak Aleksander een van die interessantste keisers. Sy dood was boonop in misterie gehul en dis steeds onbekend waar sy liggaam is. Kort ná sy geboorte op 23 Desember 1777 neem Katharina die Grote Aleksander weg van sy pa, die toekomstige keiser Paul. Katharina en Paul het nie goed oor die weg gekom nie en die keiserin wou nie hê Paul moes te veel invloed op die kind uitoefen nie.


'n Posseël dien as bewys van vooruitbetaling van 'n bepaalde posgeld. Meesal is dit 'n klein reghoekige gegomde stukkie papier met een of meer afbeeldings, wat op 'n koevert of poskaart geheg word om aan te toon dat die afsender reeds vooraf vir die aflewering betaal het. Alhoewel daar nou in baie lande ook moderne massaseëls met 'n eenvoudige uitleg bestaan, wat in outomate of met spesiale sagteware gedruk kan word, bly tradisionele seëls nog steeds miniatuurkunswerke, wat kulturele, historiese, politiese of ander onderwerpe behandel, historiese gebeurtenisse gedenk of maatskaplike en ander doeleindes met hulle gedrukte boodskap van prente, tekeninge en teks kan bevorder. Die poskantore van die verskillende lande ding gereeld met mekaar mee om die mooiste posseëls uit te reik, en danksy 'n groot aantal seëlversamelaars, wat die seëls koop sonder om van die betaalde diens gebruik te maak, speel seëls ook 'n belangrike ekonomiese rol en is 'n vername bron van inkomste vir baie kleiner lande. Die posseël is 'n uitvinding van die Britte Rowland Hill en James Chalmers. As 'n voorloper gebruik Hill vanaf 1837 kwitansies vir die vooruitbetaling van posgeld.


Wetzlar is 'n stad in die deelstaat Hesse, Duitsland met sowat 51 200 inwoners. Die stad maak deel uit van die Groter Metropolitaanse Gebied van Rhein-Main en lê sowat sestig kilometer van Frankfurt am Main af. Die stad is die hoofkwartier van maatskappye soos Buderus, Minox en Leica. Die Altstadt (ou stadskern) met sy oorspronklik sowat 350 vakwerkhuise is ingevolge die bomaanvalle van die Tweede Wêreldoorlog grotendeels vernietig. Colchester, Engeland Avignon, Frankryk Siena, Italië Písek, Tsjeggië Ilmenau, Duitsland Schladming, Oostenryk Berlyn-Neukölln, Duitsland Windhoek, Namibië Statistik Hessen: Bevölkerung der hessischen Gemeinden. Besoek op 1 April 2015


Gemenereg is die ongeskrewe reg of te wel reg wat nie in Wetgewing vervat is nie. 'n Voorbeeld van gemenereg is die 'erfgooiersskap', die Gooise Erfgooiers het almaal tesaam die gemenereg gekry om onder andere vee op die wei te skaar. Alphabetical Index of the 192 United Nations Member States and Corresponding Legal Systems, Website of the Faculty of Law of the University of Ottawa Hierdie artikel is ’n saadjie. Voel vry om Wikipedia te help deur dit uit te brei.


Die akkusatief is een van die oorspronklik 8 naamvalle van die Indo-Europese taal. Die hoof-funksie van díe naamval is om die lydende voorwerp in die sin aan te dui. In Afrikaans is dit net nog sigbaar vir die persoonlik voornaamwoord van die enkelvoud: ek – my, jy – jou, hy – hom, sy – haar. Ek sien die man. Die man sien my. In ander gevalle word die verskil in Afrikaans deur die woordvolgorde aangedui: Die vrou sien die man. ↔ Die man sien die vrou. Tale wat die akkusatief formeel onderskei, soos Duits, kan die woordvolgorde omdraai: Die Frau sieht den Mann. = Den Mann sieht die Frau. Omdat "den Mann" akkusatief is en nie nominatief kan wees nie, sal dit altyd die lydende voorwerp bly, self as die woordvolgorde omgedraai is. Wikiwoordeboek het 'n inskrywing vir akkusatief.


Kognate is woorde wat 'n gemene oorsprong het. Voorbeelde van kognate is die woorde night (Engels), Nacht (Duits), nicht (Skots), noc (Tsjeggies), nox (Latyn), nakti- (Sanskrit), noche (Spaans) en naktis (Litaus) wat almal nag beteken en van Proto-Indo-Europese (PIE)*nekwt-, "nag" afstam. Nog 'n Indo-Europese voorbeeld is ster (Afrikaans), star (Engels), str (Sanskrit), star (Sinhala), aster (Grieks), stella (Latyn, Italiaans), stairno (Goties), Stern (Duits), starn (Skots), stjärna (Sweeds), setare (Persies), steren (Kornies), estel (Katalaans), estrella (Spaans) en estêre (Koerdies), van PIE *ster-, "ster". Hebreeus shalom en Arabies salaam is ook kognate wat afgelei is van 'n gemene Semitiese wortel. Kognate kan binne dieselfde taal bestaan.


In rekenaar wetenskap is 'n formele grammatika in Chomsky-normaal-vorm as en slegs as alle produksie reëls van die volgende vorm is: A → BC of A → α of S → ε waar A, B en C nie-terminaalsimbole is nie, α 'n terminaalsimbool ('n simbool wat 'n konstante waarde voorstel) is, S die begin simbool is en ε die leë-string is. Elke grammatika in Chomsky-normaal-vorm is konteks-vry, en omgekeerd, elke kontek-vrye grammatika kan op doeltreffende wyse in 'n ekwivalente Chomsky-normaal-vorm grammatika omskep word. Met die uitsondering van die opsionele reël S → ε (ingesluit wanneer die grammatika die leë-string mag genereer), is alle reëls van 'n grammatika in Chomsky-normaal-vorm ekspansief ; dus, deur die hele die afleiding van 'n string, is elke string van terminale en nie-terminale altyd dieselfde lengte of een element langer as die vorige so string. Die afleiding van 'n string met lengte n is altyd presies 2n-1 stappe lank.


Quimper (Bretons: Kemper) is die hoofstad (préfecture) van die Bretonse département Finistère (Noordwes-Frankryk) met 63 387 inwoners (2009). Die Bretonse naam Kemper (samevloeiing) is afgelei van die geografiese ligging van die stad by die samevloeiing van die riviere Frout, Steir en Odet. Die oorspronklike naam van Quimper is Quimper-Corentin (Bretons: Kemper-Kaorentin), 'n verwysing na die heilige Corentin, die eerste biskop van die stad. Tydens die Franse Rewolusie is hierdie Christelike naam gewysig na Montage-sur-Odet. Quimper is naas Rennes een van die kulturele sentrums van die Bretagne. Die eerste leksikon in die Bretonse taal, die Catholicon uit die jaar 1499, word in die plaaslike biblioteek bewaar. Quimper staan bekend vir sy aardewerk (faïence), wat hier sedert vier eeue vervaardig word, en die Festival de Cornouaille, een van die gewildste Bretonse feeste, wat sedert die jaar 1923 gevier word en jaarliks meer as 'n kwart miljoen besoekers lok.


Die Staafkerk van Borgund (Bokmål: Borgund stavkirke, Nynorsk: Borgund stavkyrkje) is in die Noorse munisipaliteit Lærdal (provinsie Sogn og Fjordane) word as een van die uitmuntendste voorbeelde van die Noorse staafboukuns beskou. Dit is nooit omgebou of uitgebrei nie en word dus as die prototipe van 'n Middeleeuse Noorse staafkerk beskou. Die kerk is daarnaas een van die oudste houtgeboue in Europa en 'n trekpleister vir toeriste. Die Staafkerk van Borgund is sowat 30 kilometer oos van die dorp Lærdalsøyri aan die grootpad E16 tussen Fagernes en Sogndal in die Lærdal en aan die oewer van die rivier Lærdalselva en 345 meter bo seevlak geleë. Die kerk is net soos Germaanse heiligdomme nie in 'n dorp opgerig nie, maar op 'n afgeleë plek wat vroeër ook as vergaderplek vir die boere van die omgewing gedien het. Die staafkerk is ná die jaar 1181 opgerig en aan die apostel Andreas gewy. Dit is tans een van die oudste bewaarde houtgeboue in Europa. Van die oorspronklik meer as 1 000 staafkerke in Noorweë het slegs 28 bewaar gebly.


Adrianus III was die 109de pous van die Rooms-Katolieke Kerk. Pous Adrianus III is nes sy voorgangers Pous Adrianus I en Pous Adrianus II gebore in die familie van die Colonna in Rome, die seun van Benedictus. Op 17 Mei 884 volg hy Pous Marinus I op en regeer tot sy dood op 7 September 885. Hy word opgevolg deur Pous Stefanus V. Sy sterfdatum is nie met sekerheid bekend nie, maar Pous Leo XIII het dit op 7 September vasgestel. Die naam ‘Adrianus’ beteken 'inwoner van Adrië'. Pous Adrianus III het baie kort regeer gedurende moeilike jare. Hy is dood in San Cesario sul Panaro (Modena) op reis na Worms in Duitsland. Hy was op pad na 'n ryksdag met keiser Karel III, die Dikke om Karel se opvolging te bespreek asook die steeds groeiende mag van die Sarasene. Pous Adrianus III word vereer as 'n heilige in die Rooms-Katolieke Kerk. Sy feesdag is op 8 Julie. Davis, R. (1995). The Lives of the Ninth-Century Popes from A.D. 817 – 891 (English Translation of the Liber Pontificalis) Liverpool University Press.


Die Corbières (in Oksitaans las Corbièras, in Katalaans les Corberes) is 'n natuurlike gebied in Languedoc-Roussillon in die suide van Frankryk. Dit is 'n streek wat bekend is vir sy wynbou en heuning wat gegrond is op roosmaryn en wat onder die handelsnaam Miel de Narbonne verkoop word. Die Corbières is geleë in die departemente Pyrénées-Orientales en Aude. Dit begin by étang de Leucate (of étang de Salses), naby Perpignan en strek tot by Carcassonne. In die noorde word die Corbières van die Minervois geskei deur die Auderivier. Die hoogste punt in die Corbières is die pic de Bugarach teen 1 230 m. Die Corbières kan in drie verskillende dele verdeel word: Die haute Corbière (opper Corbière) geleë in die suidweste; Die Corbière occidentale (westelike Corbière) in die noordweste; en die Corbière de bordure of Basse-Corbière in die noorde en ooste. Die presiese benaming van die deel van die Corbières is die Corbières maritimes.


Hierdie artikel handel oor die planeet Neptunus. Vir ander betekenisse van die naam, sien Neptunus (dubbelsinnig). Neptunus is die agtste en sover bekend verste planeet van die Son af. In die Sonnestelsel is dit die vierde grootste planeet volgens deursnee, die planeet met die derde grootste massa en die digste reuseplaneet. Sy massa is 17 keer dié van die Aarde en effens groter as dié van Uranus. Neptunus is digter en fisies kleiner as Uranus omdat sy atmosfeer vanweë sy groter massa kleiner gedruk is deur sy swaartekrag. Die planeet wentel een keer elke 164,8 jaar om die Son op ’n gemiddelde afstand van 30,1 AE, of 4,5 miljard km. Dit is genoem na die Romeinse god van die see en sy sterrekundige simbool is ♆, ’n gestileerde weergawe van die god Neptunus se drietandvurk. Neptunus is nie met die blote oog sigbaar nie en is die enigste planeet in die Sonnestelsel wat deur middel van wiskundige voorspelling ontdek is eerder as deur empiriese waarneming. Onverwagte veranderings in Uranus se wentelbaan het daartoe gelei dat Alexis Bouvard afgelei het sy wentelbaan is onderworpe aan swaartekragversteurings deur ’n onbekende planeet.


Neptunus kan na een van die volgende verwys: 'n Romeinse god, sien Neptunus (mitologie). 'n Planeet in ons sonnestelsel, sien Neptunus (planeet). Sien ook Neptunus se ringe Neptunus se natuurlike satelliete


VTEC (wat 'n afkorting is vir Veranderlike kleptydreëling en elektroniese klepopeningbeheer in Engels) is 'n stelsel wat deur Honda ontwikkel is om die doeltreffendheid van verbranding in die binnebrandmotor te verhoog deur die volle bestek van omwentelinge. Dit was die eerste stelsel van sy soort en het gelei tot die ontwikkeling van soortgelyke stelsels deur ander vervaardigers (VVTL-i van Toyota, VarioCam Plus deur Porsche en andere). Dit is uitgevind deur Kenichi Nagahiro, Honda se hoofenjinontwerper. In die standaard vierslagsiklus voertuie, word die inlaat- en uitlaatkleppe aangedryf deur lobbe op die nokas. Die vorm van die lobbe bepaal die tydreëling, oplig en ooptyd van elke klep. Kleptydreëling verwys na wanneer 'n klep oop- en toegemaak word tydens die verbrandingsiklus. Die klepopening verwys na hoeveel die klep oopgemaak word. Die ooptyd verwys na hoe lank die klep oopgehou word. Vanweë die gedrag van die gasse (brandstof-lugmengsel) voor en na verbranding, die beperkinge op die vloei daarvan asook die interaksie daarvan met die ontstekervonk, is die optimale kleptydreëling, klepopening en ooptyd onder lae omwentelinge baie anders as by hoë omwentelinge.


Laurence "Lol" Tolhurst (gebore Laurence Andrew Tolhurst, 3 Frebruarie 1959 in Horley, Surrey, Engeland) is een van die stigters en gewese trom- en sintetiese klavier-spelers vir die Britse gotiese rock-musiekgroep The Cure. Hierdie artikel oor 'n musiek-verwante onderwerp is 'n saadjie. U kan help deur dit uit te brei.


The Cure is 'n suksesvolle Engelse rockmusiekgroep wat in 1976 in Crawley, West Sussex (VK) tot stand gekom het. The Cure het in hul loopbaan dertien ateljeealbums en meer as dertig enkelspelers vrygestel. Die groepslidstruktuur het al verskeie kere verander, met Robert Smith (as voorsanger, kitaarspeler en hoofsnitskrywer) as die enigste permanente lid. In die laat 1970's het The Cure musiek begin vrystel met hul debuutalbum Three Imaginary Boys (1979); hierdie album, tesame met verskeie ander enkelspelers, het die groep in die genreafdeling van die postpunk- en New Wave-bewegings geplaas wat begin kop uitsteek het met die aanvang van die punkrockrewolusie in die Verenigde Koninkryk. Tydens die vroeë 1980's het die groep en sy toenemend donker en sombere musiek 'n kardinale rol in die vorming van die gotiese rockgenre gespeel. Ná die vrystelling van Pornography (1982) was die groep se toekoms onseker en het Smith 'n gretigheid begin ontwikkel om van die duistere beeld wat sy groep in hulself gevestig het, weg te beweeg. Met die 1982se enkelspeler "Let's Go to Bed" het Smith begin om 'n sterker popgevoel in die groep se musiek in te voer.


Elsassiese Duits (Elsassiese Duits: Elsässisch, Elsässerditsch) is 'n Nederalemannies-Duitse dialek wat in die Noordoos-Franse gewes Elsas gepraat word. Sprekers van Elsassiese Duits verwys na hulle taal as Elsässerditsch of Elsässisch. Daar is geen standaardvorm van die Elsassiese dialek nie, en gewoonlik verskil die Elsassiese Duits van dorp tot dorp. Frans en Duits dien as kultuur- en skryftale, en die Duitse dialekte word nou toenemend deur Frans verdring. Die oorgrote meerderheid van die dialekte in Elsas maak deel uit van die Opperrynse-Alemanniese dialekgroep, en net die randgebied van Sundgau in die suide behoort tot die Suid-Alemanniese taalgebied. Die uiterste noorde van Elsas maak deel uit van die Paltiese taalgebied. Die woordeskat van die Elsassiese dialekte word in 'n woordeboek van die Elsassiese Duits beskryf. Die Amerikaanse vervaardiger van sagteware Microsoft het aangekondig dat hy in 2007 'n Elsassiese weergawe van die Microsoft Office 2007-pakket sal aanbied. Elsassiese Duits is sedert die verowering van die Elsas deur Alemanniese en Frankiese stamme in die vroeë middeleeue die omgangstaal van die oorgrote meerderheid van die plaaslike bevolking.


Die tweede Germaanse klankverskuiwing is 'n klankverskuiwing wat in die suidelike Germaanse tale (as gevolg hiervan ook bekend as die Hoogduitse klankverskuiwing) plaasgevind het. Die klankverskuiwing het waarskynlik tussen die 3de en 5de eeu begin, en was byna voltooi toe die eerste Duitse tekste in die 9de eeu op skrif gestel is. Die verskuiwing het nie in een beweging plaasgevind nie maar in verskillende fases oor verskillende eeue. Die taalverskuiwing het die skeiding tussen Hoogduits (wat weer bestaan uit Opperduits en Middelduits) en Nederduits te weeg gebring. Die lyn (isoglos) wat die Hoogduitse tale van die Nederduitse tale skei staan bekend as die Benrathlyn. Die Benrathlyn is in werklikheid eintlik eerder 'n bundel verskillende isoglosse. Die verskillende Germaanse tale het almal in verskillende mate die tweede taalverskuiwing deurgemaak, en sommige klankverskuiwinge geld daarom vir byna alle Germaanse tale, en sommige slegs vir enkele. Hoe meer suidooswaarts in Europa die taal gepraat word, des te meer kenmerke van die tweede klankverskuiwing kom daar in die taal voor (Opperduits), en hoe meer noordweswaarts die taal gepraat word des te minder kenmerke van die tweede klankverskuiwing kom daar in die taal voor (Engels).


Skálholt is 'n klein dorpie in die munisipaliteit Bláskógabyggð van die Suid-Yslandse administratiewe gewes Suðurland. Die dorp maak deel uit van die sogenaamde Goue Ring, 'n gewilde toeristeroete. Skálholt lê in die Laer Biskupstungurvallei tussen die riviere Hvítá en Brúará en bestaan tans slegs uit 'n groot kerkgebou en enkele huise. Die dorpie is nogtans een van die belangrikste historiese plekke in Ysland, en die gebeure wat hier oor 'n tydperk van sewe eeue afgespeel het, het 'n groot invloed op die politieke, geestelike en kulturele lewe in Ysland uitgeoefen. Skálholt se vroeë geskiedenis dateer terug na die 11de eeu, 'n periode van godsdienstige twiste. Sowat twee eeue ná die Noorse volksplanting in Ysland is in 1056 die eerste bisdom vir Suid-Ysland in Skálholt gestig. 'n Tweede bisdom vir Noord-Ysland in Hólar het in 1109 gevolg. Skálholt is deur Ísleifur Gizurarson (1006–1080), die seun van Gissur die Witte, as die plek vir die eerste biskopsetel gekies, moontlik omdat die landgoed van sy vader in Skálholt geleë was – sy grootvader Teitur Ketilbjarnarson was die eerste setlaar in die gebied.


Die Kh-29 is 'n Russies vervaardigde geleide lug-tot-grond missiel wat soos die meeste Russiese wapentuig, op vele Russiesvervaardigde aanvalsvliegtuie, soos die Su-25(T) gebruik kan word. Die Kh-29 is ontwikkel deur Zvezda-Strela. Alle variante gebruik 'n Kh-29 missiellugraam, maar het verskillende geleidingsstelsels. Die 'L'-variant is toegerus met lasergeleiding. Die missiel is geskik om brûe en bunkers te vernietig. Russiese Lugmag Die Kh-29 bestaan uit die volgende drie variante; Kh-29T het 'n TV kamera, na lansering selfgeleid. Kh-29L is toegerus met semi-akiewe laser geleiding Kh-29D hittegeleid, na lansering selfgeleid. Alle missiele word deur NAVO as die AS-14 Kedge geklassifiseer. ube.com/watch?v=XkKMm5g9I0E Kh-29T op MiG-29. Hierdie artikel is ’n saadjie. Voel vry om Wikipedia te help deur dit uit te brei.


Noah Webster (* 16 Oktober 1758 in West Hartford (Connecticut), † 28 April 1843 in New Haven (Connecticut), was 'n Amerikaanse leksikograaf, politieke skrywer, vertaler en uitgewer. Hy het egter veral bekendheid verwerf as spellinghervormer en skrywer van handboeke en word derhalwe ook die "Vader van Amerikaanse Geleerdheid en Opvoedkunde" genoem. Vyf generasies skoliere in die Verenigde State het met Webster se spelboeke geleer spel en lees, en sy naam het 'n sinoniem vir "woordeboek" geword danksy die moderne Merriam-Webster-woordeboek wat vir die eerste keer in 1828 as An American Dictionary of the English Language verskyn het. Webster word beskou as die vader van die Amerikaanse Taalbeweging. Webster het hom veral beywer vir 'n Amerikaanse taal, wat moes kom in die plek van Engels. Hy het talle werke gepubliseer om hierdie doel te probeer verwesenlik. Hierin het hy die verskille tussen Amerikaans en Engels uitgewys en hiermee gehoop om die Amerikaners daarvan te oortuig dat hulle 'n eie inheemste taal het wat baie sterk afwyk van Britse Engels. Webster se beroemde Spelling Book het dan ook wêreldbekendheid verwerf.


Bob Dylan (gebore Robert Allen Zimmerman, 24 Mei 1941) is 'n Amerikaanse sanger-liedjieskrywer, skrywer, musikant, digter en in sy latere lewe ook 'n platejoggie. Hy is al vyf dekades lank 'n groot gees in populêre musiek. Baie van Dylan se bekendste werk dateer uit die 1960's, toe hy 'n informele tydhouer en onwillige spreekbuis van Amerikaanse onrus geword het. 'n Aantal van sy liedjies, soos "Blowin' in the Wind" en "The Times They Are a-Changin'", het die kenwysies van anti-oorlogsentiment en burgerregte geword. Sy mees onlangse plaat, Modern Times, uitgereik op 29 Augustus 2006, het boaan die Amerikaanse albumtrefferlyste ingetree, wat hom destyds, op die ouderdom van 65, die oudste lewende persoon gemaak het wat die topplek beklee het. Dit was later benoem as Album van die Jaar deur die Rolling Stone-tydskrif. Dylan se vroeë lirieke was deurspek van die politiek, sosiale kommentaar, filosofie en literêre invloede wat die konvensies van bestaande popmusiek uitgedaag het wat die teenkultuur van daardie tyd uitgelok het.


Die loefkant of loef is die kant op 'n seilskip waar die wind vandaan kom in teenstelling met die lykant oftewel die kant waarna die wind waai. 'n Seilskip word loefgierig genoem as dit geneig is om teen die wind in te draai as die roer losgelaat word. Die meeste seilskepe is effe loefgierig. 'n Seilskip wat by 'n ander skip verbyseil sal dit by voorkeur aan die loefkant doen, sodat die ander skip die vuil wind en die daarmee gepaardgaande verlies aan vaartsnelheid ervaar. Die gesegde, om iemand die loef af te steek beteken dus om iemand voor te wees, te oortref of verby te steek. Bakboord Boeg Kiel Stuurboord Hierdie artikel is ’n saadjie. Voel vry om Wikipedia te help deur dit uit te brei.


De Ateliers is 'n kunsakademie in Amsterdam, Nederland wat in 1963 onder die naam Ateliers '63 opgerig is deur onder andere Ger Lataster, Mari Andriessen, Nic Jonk, Theo Mulder en Wessel Couzijn. Die aanvanklike naam was "Academie 63". Nadat die instituut vir vele jare in Haarlem was, bestaan dit nou as De Ateliers in die voormalig gebou van die Rijksakademie voor Beeldende Kunsten aan die Stadhouderskade te Amsterdam. Dit is 'n nagraadse opleidingsentrum waar jong beeldende kunstenaars in hulle eie ateljees kan werk en gelei word deur kritiek en ondersteuning van ervare kunstenaars en kunskritici. Die studente word 'deelnemers' genoem. Begeleidende kunstenaars wat by die instituut betrokke was sluit in: Armando, Stanley Brown, Carel Visser. Deelnemers sluit onder andere in Marlene Dumas, Leo Vroegindewei, Niek Kemps, Joep van Lieshout en Emo Verkerk. Amptelike webwerf Geargiveer 21 Julie 2015 op Wayback Machine De Ateliers by kunstbus.nl De Ateliers by cultuurnetwerk.org


documenta is 'n kunsuitstalling wat aanvanklik elke vier en nou elke vyf jaar in Kassel, Duitsland, gehou word. Die uitstalling duur 100 dae en word as die belangrikste uitstalling van moderne en eietydse kuns ter wêreld gesien. Dit is in 1955 gestig deur die kunstenaar, onderwyser en kurator Arnold Bode as deel van die Bundesgartenschau ("Federale tuinskou") wat daardie jaar in Kassel gehou is. Die eerste documenta was – in teenstelling met die algemene verwagting – 'n aansienlike sukses en dit het meeste van die kunstenaars wat as invloedryk in die moderne kuns was, soos Pablo Picasso en Wassily Kandinsky ingesluit. Hierdie Museum van Eenhonderd Dae het tot 'n oorweldigende suksesverhaal ontwikkel. In die Europese somer van 2012 is die dertiende documenta deur meer as 860 000 mense besoek. Die uitstalling se eiesoortige karakter is oor die jare heen bewaar; anders as by ander soortgelyke internasionale uitstallings word documenta volgens die visie van 'n enkele individu saamgestel. Daar is geen nasionale pawiljoene nie, dit word nie beperk tot spesifieke media nie en elke nuwe documenta verskil van die vorige in uitleg, tematiese ontwerp, uitstalruimte en konsep. documenta se wesentlike karakter is dié van innovasie en vernuwing; die uitstalling hou tred met die jongste kunsneigings soos video-, rekenaar- en internetkuns.


Milena „Mila“ Markiwna Kunis (Oekraïns: Мілена Марківна Куніс; * 14 Augustus 1983 in Tsjernitsi, Oekraïne) is 'n Amerikaanse aktrise van Joodse afkoms. In 1991 het sy en haar familie van Oekraïne na die Verenigde State van Amerika verhuis. 1995: Piranha 1996: Santa with Muscles 1997: Honey, We Shrunk Ourselves 1998: Krippendorf's Tribe 2001: Get Over It 2002: American Psycho 2 2004: Tony n' Tina's Wedding 2005: Stewie Griffin: The Untold Story 2007: After Sex 2007: Moving McAllister 2008: Boot Camp 2008: Forgetting Sarah Marshall 2008: Max Payne 2009: Extract 2010: The Book of Eli 2010: Date Night 2010: Black Swan 2011: Friends with Benefits 2012: Ted 2012: The Color of Time 2013: Oz the Great and Powerful 2013: Blood Ties 2013: Third Person 2014: The Angriest Man in Brooklyn 2015: Jupiter Ascending 2016: Bad Moms 2017: A Bad Moms Christmas 2018: The Spy Who Dumped Me Mila Kunis by die Internet Movie Database Hierdie artikel is ’n saadjie.


Die Oud-Yslandse Landnámabók (Yslands: [ˈlantnaumaˌpouk], letterlik: "Boek van nedersettings") is een van die belangrikste historiese (alhoewel nie altyd presiese) bronne uit die Yslandse Landnámsöld-tydperk, dit wil sê die periode tussen die vestiging van die eerste permanente setlaar Ingólfur Árnarson tot by die stigting van die eerste parlement, die Alþingi. Die boek bevat veral 'n genealogiese lys van sowat 400 Noorse setlaars wat hulle in die tydperk tussen 870 en 930 in Ysland gevestig het en 'n stelselmatige beskrywing van hul landgoedere, asook anekdotiese en biografiese opmerkings oor die setlaars en hul karaktereienskappe. Die Landnámabók was veral daarop gemik om die kolonisasie van Ysland uit 'n historiese perspektief te beskryf en lys dus ook die setlaars se voorouers en nageslagte tot by die 11de eeu op. Volgens die boek het die eerste groot golf van Skandinawiese setlaars saam met hul Keltiese vroue en slawe en hul vee vanuit Ierland of Skotland na Ysland geseil. Hulle belangstelling in Ysland is vermoedelik deur die eerste Wiking-ontdekkers se reisberigte oor die eiland gewek.


Ciria is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Hierdie artikel handel oor die KwaZulu-Natalse dorp. Sien gerus Newcastle vir 'n lys van ander dorpe en stede met dieselfde naam. Newcastle is 'n nedersetting in die Natalse middellande, 'n streek in KwaZulu-Natal, Suid-Afrika. Dit is geleë in die noordweste van die provinsie, aan die oewers van die Ncandurivier, en word deur die Drakensberge omring in die noorde, weste en suide. Newcastle is die setel van die Newcastle Plaaslike Munisipaliteit en die Amajuba-distriksmunisipaliteit. Amajuba is die vyfde-digsbevolkte munisipaliteit in KwaZulu-Natal. Dannhauser (1 516 km²), Newcastle (1 956 km²) en Utrecht (3 539 km²) word by die munisipaliteit ingesluit. Die gemiddelde bevolkingsdigtheid is 67,7 per km². In 1854 is die dorp strategies uitgelê deur die landmetergeneraal van die Natalkolonie, dr PC Sutherland, om as rusplek te dien vir mense wat op reis was tussen Durban en Johannesburg. Die dorp is later "Waterfall River Township" genoem na die Ncandurivier. In 1864 is die dorp se naam na Newcastle verander. Dit is die vierde dorp wat in Natal gestig is na Durban, Weenen en Pietermaritzburg.


Die Twelve Apostles’ Church in Christ (TACC) is 'n Afrika- Tradisionele Kerk met sy oorsprong in die Ou Apostoliese Kerk. Die TACC het sedert sy ontstaan hoofsaaklik Christelike elemente vermeng met Afrika- tradisionele godsdiens. Die Bybel is vervang met die uitsprake van apostels en profete. Die TACC beweer volgens eie bronne dat hy 3,1 miljoen lidmate in dwarsdeur Afrika het. Die bewering kan nie bevestig word nie. Moontlik word voormalige lidmate ook hierby ingereken. Daar is tans nie baie van die TACC geskiedenis bekend nie. Die TACC het in 1978 weggebreek vanaf die Ou Apostoliese Kerk onder leiding van ene Siqu David Pakathi. Die rede vir die skeuring is onduidelik, maar dit was moontlik dat dit gehandel het oor die Ou Apostoliese Kerk se onwilligheid om by openbare politieke debatvoering betrokke te raak. In 1994 word Caesar Nongqunga die Hoofapostel en President van die TACC. In September 2004 het die Hoofapostel van die TACC President Thabo Mbeki versoek om namens die kerk toelating te soek by die Suid-Afrikaanse Raad van Kerke. Die TACC het 'n unieke siening van sy geskiedenis wat nou gekoppel is aan sy teologie, en nie op geskiedkundige gronde gebaseer is nie.


Candilichera is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Fuentecantos is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Tejado is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Groepsgebiedewet was die titel van drie wette van die Parlement van Suid-Afrika wat uitgevaardig is onder die land se apartheidsregering. Die wet het rassegroepe in stadsgebiede in verskillende woon- en sakegedeeltes ingedeel volgens 'n stelsel van stedelike apartheid. 'n Uitwerking van die wet was dat mense van kleur uitgesluit is van die bes ontwikkelde woongebiede, wat beperk was tot wit mense (soos Seepunt en Claremont). Dit het meegebring dat baie bruin mense groot afstande van hulle huise na hulle werk moes aflê. Van die mense van kleur is gedwing om uit die "verkeerde" gebiede te trek. Die meerderheid, wat gekleurd was, het baie kleiner gebiede (soos Tongaat en Grassy Park) gekry om in te woon, terwyl die wit minderheid die grootste deel van die land besit het. Paswette het vereis dat mense van kleur pasboeke en later "bewysboeke", soortgelyk aan paspoorte, moes saamdra om die "wit" gebiede binne te gaan. Die eerste Groepsgebiedewet, die Groepsgebiedewet, 1950, is op 7 Julie 1950 afgekondig en oor 'n tydperk van etlike jare in werking gestel.


Die Bundesliga is Duitsland se professionele eersteliga in sokker sedert 1963. Voor die instelling van die Bundesliga deur die DFB (Deutscher Fußball Bund), is die Duitse sokkerkampioen bepaal deur die wenner van uitspeelwedstryde tussen die topspanne van elke streekliga. FC Beiere München het die liga reeds 22 keer gewen sedert 1963. Klubs uit die voormalige Oos-Duitsland sukkel sedert unifikasie om hulle top-spelers te behou en met die voormalige Wes-Duitse klubs mee te ding, aangesien die voormalige Wes-Duitse klubs oor die algemeen finansieel beter daaraan toe is. In die 2008/09-seisoen speel daar slegs een klub uit die voormalige Oos-Duitsland in die Bundesliga, naamlik FC Energie Cottbus, het gegaan in die 2. Bundesliga 2009/10. Die Bundesliga is vandag baie suksesvol uit 'n finansiële oogpunt en die mees suksesvolle sokkerliga wêreldwyd as dit gemeet word aan toeskouers. In die 2005/06-seisoen het die liga 'n gemiddelde bywoningsyfer van 40 775 toeskouers per wedstryd gehad (die tweede bes bygewoonde sokkerliga was die Engelse Premierliga met 'n gemiddelde bywoningsyfer van 33 875 per wedstryd).


Groningen (Gronings: Grunnen / Stad; Wes-Fries: Grins), is die hoofstad van die Nederlandse provinsie Groningen. Op 1 Januarie 2021 het die munisipaliteit se bevolking sowat 233 000 inwoners getel. Groningen is die grootste stad van Noord-Nederland en beskik oor die tweede oudste universiteit van Nederland, die Rijksuniversiteit Groningen (RuG). Hulle het ook 'n eredivisie sokkerspan: FC Groningen. Garmerwolde, Glimmen, Groningen, Haren, Harkstede, Lageland, Lellens, Meerstad, Noordlaren, Onnen, Sint Annen, Ten Boer, Ten Post, Thesinge, Winneweer en Woltersum. Die stad Groningen het op die noordelike punt van die Hondsrug ontstaan. Die Hondsrug was 'n naturlike handelsroete tussen Drenthe en die vrugbare grondstreke in Friesland. Die oudste geskrewe vermelding van Groningen dateer uit 1040. In daardie jaar het die keiser van die Heilige Romeinse Ryk 'n villa in Cruoninga aan die biskop van Utrecht geskenk. Die dorp se eerste kerk is op die plek gebou waar die Martinikerk nou staan, ongeveer in die jaar 800. Die huidige kerk is gedurende die 13e eeu gebou en daarna meermale verbou.


Die woord mitologie (vanuit die Grieks μυϑολογία mythología, vanaf μυϑολογειν mythologein om mites oor te vertel, vanaf μυϑος mythos, 'n vertelling, en λογος logos, 'n gesprek) beteken letterlik om mites oor te vertel, bedoelende verhale wat 'n spesifieke kultuur glo waar is en wat bonatuurlike karakters of gebeurtenisse gebruik om die aard van die wêreld en die mensdom voor te stel. Die moderne gebruik van "mitologie" verwys óf na die mites van 'n spesifieke kultuur (soos in Griekse mitologie, Noorse mitologie of Zulu mitologie) óf die studieveld handel oor die versamel, studie en uitlê van mites. In die volksmond beteken mite ook valsheid - iets wat sommige glo maar nie waar is nie - maar in die veld van mitologie word so definisie nie gebruik nie. Oor die algemeen is mites verhale wat tradisioneel gebruik word om die begin van die wêreld, natuurverskynsels of enigiets anders wat moeilik verklaarbaar is, te verduidelik. Nie alle mites speel egter 'n verduidelikende rol nie. 'n Ander algemene doel van mites kan wees om 'n kultuur se waardestelsel oor te dra.


Die roebel (Russies: рубль, roebl) is ’n geldeenheid wat tans in Rusland, Belarus en Transnistrië gebruik word. Dit was ook van 1917 tot 1991 die geldeenheid van die Sowjetunie. Een roebel bestaan uit 100 kopeks. Op 1 Januarie 1998 is die roebel gedevalueer weens hiperinflasie. Die nuwe roebel was gelyk aan 1 000 ou roebels. Die moderne roebel word uitgegee deur Rusland se Bank Rossii. 10 roebel 50 roebel 100 roebel 500 roebel 1 000 roebel 5 000 roebel 1 kopek 2 kopek (USSR) 3 kopek (USSR) 5 kopek 10 kopek 15 kopek (USSR), 20 kopek (USSR) 50 kopek 1 roebel 2 roebel 5 roebel 10 roebel Volgens een weergawe is die woord "roebel" afgelei van die Russiese werkwoord рубить (roebit) – om te kap. Die roebel was aanvanklik ’n stuk wat van ’n blok silwer afgekap is. ’n Ander, meer geloofwaardige weergawe is dat dit afgelei is van die selfstandige naamwoord рубец (roebets), dus die naat wat om die geldstuk oorgebly het nadat dit gemunt is: silwer is in twee stappe in die gietvorm gevoeg.


Jyeshta is die derde maand van die Hindoekalender, dit is ook bekend as Jeth of Iethe. Jyeshta begin volgens die westerse kalender tussen 21 Mei en 21 Junie wanneer die Son in die sterrebeeld Stier staan. Hierdie artikel is ’n saadjie. Voel vry om Wikipedia te help deur dit uit te brei.


Agrahayana is die negende maand van die Hindoekalender. Agrahayana begin volgens die westerse kalender tussen 22 November en 21 Desember wanneer die son in die sterrebeeld Skerpioen staan. Agrahayana is ook bekend as Maargashirsha. Die betekenis van Agrahayana: Agra = eerste + ayan = reis, en dui op die draai van die son waarna die dae in die noordelike halfrond langer sal word. Hierdie artikel is ’n saadjie. Voel vry om Wikipedia te help deur dit uit te brei.


Oklahoma City is die hoofstad en grootste stad van die staat Oklahoma, wat 'n deelstaat van die Verenigde State van Amerika is. Dit is die elfde grootste stad in die Suidelike Verenigde State. Die bevolking het ná die 2010-sensus gegroei en in die 2020-sensus 681 054 bereik, met 'n bevolking van 1 396 445 in die Oklahoma City-metropolitaanse gebied. Die stad is die agtste grootste in die Verenigde State volgens area. Oklahoma City het een van die wêreld se grootste veemarkte. Ruolie en aardgas word hier aangetref. Petroleumprodukte en verwante bedrywe het hieruit ontstaan. Die stad is in die middel van 'n aktiewe olieveld geleë. Die federale regering het 'n groot aantal werknemers in diens by die Tinker Lugmagbasis. Vliegtuie, vliegtuigonderdele en ook elektroniese toerusting word hier vervaardig. Die stad is op die oewers van die Noord-Kanadarivier geleë. Oklahoma City is een van die primêre reisdeurgange suid na die naburige Texas en Meksiko, en noord na Wichita en Kansas City. Die stad se noordoostelike gedeelte lê in 'n ekologiese streek bekend as die Cross Timbers.


Die Wikimedia Broeikas (Engels: Wikimedia Incubator) is 'n Wiki van die Wikimedia Stigting, wat gebruik word om kandidate vir nuwe weergawes van bestaande Wikimediaprojekte te toets. Daaronder val onder meer voorgestelde weergawes van Wikipedia in nuwe tale. (en) Tuisblad van die Wikimedia Broeikas


Die Litause Sosialistiese Sowjetrepubliek (Litaus: Lietuvos Tarybų Socialistinė Respublika; Russies: Литовская Советская Социалистическая Республика, Litofskaja Sowetskaja Sotsialistitsjeskaja Respoeblika), ook bekend as die Litause SSR, was een van die republieke van die Sowjetunie. In Junie 1940 het die Rooi Leër die onafhanklike Litaue beset en in Augustus 1940 het dit die Litause SSR geword. Van 1941 tot 1944 is Litaue deur Nazi-Duitsland beset, maar dit is daarna deur die Sowjetunie herower. Op 11 Maart 1990 het die land sy onafhanklikheid verklaar, maar dit is eers op 6 September 1991 deur die Sowjetunie erken, saam met dié van Estland en Letland. Op 31 Augustus 1993 het die laaste Russiese troepe die land verlaat. Litaue Sowjetunie Hierdie artikel is merendeels vertaal vanaf die Nederlandse Wikipedia-artikel nl:Litouwse Socialistische Sovjetrepubliek


San Jose of San José is (of was) die naam van 'n aantal stede en dorpe: San José, Costa Rica, die hoofstad van Costa Rica. San Jose, Kalifornië, 'n stad in Kalifornië, Verenigde State van Amerika.


Die Hoërskool Voortrekker in die Kaapstadse voorstad Kenilworth is 'n voormalige Afrikaansmedium hoërskool wat tans (2016) onderrig in Engels bied aan 598 leerders (569 in 2014, 190 meer as in 2010 en 221 meer as in 2008). Die verhouding van Afrikaanse tot Engelse leerders was in 2010 sowat 1:2. Die tendens was egter dat die Afrikaanse leerders minder en die Engelse leerders meer word sodat daar in 2014 net 34 leerders was wat Afrikaansmoedertaal geneem het en net in die hoogste twee grade. Vroeg in 2016 is Afrikaans Huistaal afgeskaf. Van die 612 leerders wat begin 2016 aan die skool ingeskryf het, het nog net 18 in gr. 12 Afrikaans Huistaal geneem maar dis blykbaar kort daarna afgeskaf. Dié neiging het ook voorgekom by die Hoërskool Groote Schuur in Nuweland, wat sedert die invoer van Engels as onderrigmedium uitsluitlik Engels geword het en die Hoërskool Zwaanswyk in Retreat, wat sedert 2007 ook parallelmedium geword het. Die skool het in die middel van die dekade na 1930 uit die Laerskool Simon van der Stel as die Sekondêre Skool Simon van der Stel ontstaan.


Vryburg is 'n dorp in die Noordwesprovinsie van Suid-Afrika. Die dorp lê halfpad tussen Kimberley (die hoofstad van die Noord-Kaap) en Mahikeng (die hoofstad van Noordwes). Dit lê op die belangrike spoorlyn wat Cecil Rhodes vanaf Kaapstad na die diamantvelde van Kimberley, en verder noord deur Vryburg na Mafikeng en Rhodesië (nou Zambië en Zimbabwe) aangelê het. Die spoorlyn is in Desember 1890 tot by Vryburg voltooi. Dit lê ook op die N14 nasionale pad wat van Gauteng in 'n suidwestelike rigting deur Vryburg, Kuruman en Upington loop na Namakwaland en Namibië. Vryburg was die hoofstad van Die Stellalandse Republiek wat in 1882 gestig is. Die eerste en enigste president was G.J. van Niekerk. In 1885 het die Britte die dorp ingeneem en die gebied by Brits-Betsjoeanaland ingelyf, wat toe in 1895 deel van die Kaapkolonie geword het. Tydens die Anglo-Boereoorlog het die Britte 'n konsentrasiekamp vir vrouens en kinders hier bedryf. In 1910 het die Kaapkolonie die Kaapprovinsie (een van die vier provinsies van die Unie van Suid-Afrika en later die Republiek van Suid-Afrika) geword.


Denemarke neem 'n besondere stelling binne die Skandinawiese lande in. Dit vorm 'n soort "brug" tussen Sentraal- en Noord-Europa en bestaan met uitsondering van die skiereiland Jutland, wat sowat die helfte van die land se oppervlakte verteenwoordig, uit meer as 470 groot en klein eilande, wat tussen Jutland en die Suid-Sweedse gewes Skåne lê. Slegs sowat honderd van hierdie eilande is bewoon. Die grootste eilande is Seeland (met die hoofstad Kopenhagen), Fune (Deens: Fyn), Lolland en Bornholm. Denemarke se enigste landgrens is dié met Duitsland (byna sewentig kilometer), terwyl die kuslyn oor sowat 7 400 kilometer strek. Geen plek in die land lê verder as sowat vyftig kilometer van die see af nie.


Die ontdekking van die chemiese elemente waarvan die bestaan vandag bekend is word in kronologiese volgorde voorgestel. Die elemente word in die algemeen gelys in die volgorde waarin elkeen vir die eerste keer as 'n suiwer element gedefinieer is, aangesien die presiese datum waarop meeste elemente ontdek is nie akkuraat gedefinieer word nie. Die ontdekking van die eerste paar elemente het geen geskrewe rekord nie. Periodieke tabel Oganessian, Yu. Ts. (1999). "Synthesis of Superheavy Nuclei in the 48Ca + 244Pu Reaction". Physical Review Letters. 83: 3154. doi:10.1103/PhysRevLett.83.3154. Onbekende parameter |month= geïgnoreer (hulp) Oganessian, Yu. Ts. (2000). "Observation of the decay of 292116". Physical Review C. 63: 011301. doi:10.1103/PhysRevC.63.011301. Oganessian, Yu. Ts. (2005). "Synthesis of elements 115 and 113 in the reaction 243Am + 48Ca". Physical Review C. 72: 034611. doi:10.1103/PhysRevC.72.034611. Oganessian, Yu. Ts. (2006). "Synthesis of the isotopes of elements 118 and 116 in the 249Cf and 245Cm+48Ca fusion reactions". Physical Review C. 74: 044602. doi:10.1103/PhysRevC.74.044602.


Jordanië (Arabies: الأُرْدُنّ, Al-‘Urdunn, [al.ʔur.dunː]), amptelik die Hasjemitiese Koninkryk Jordanië (المملكة الأردنية الهاشمية, Al-Mamlakah Al-Urdunnīyah Al-Hāshimīyah), is 'n land in die Midde-Ooste en Wes-Asië. Dit beslaan 'n oppervlakte van 89 341 km² en het 'n bevolking van 10 746 732 in 2020 gehad. Amman is die hoofstad en grootste stad van dié land en het 'n bevolking van sowat 2 520 000 in 2005 gehad. Jordanië grens aan Israel en Palestina in die weste, Sirië in die noorde, Irak in die noordooste en Saoedi-Arabië in die suidooste. Akaba is die belangrikste hawestad aan die Rooisee. Jordanië is genoem ná die Jordaanrivier, wat die westelike grens met Israel en Palestina vorm. Dit is amper 'n landingeslote land en beskik net in die suidweste deur die Golf van Akaba toegang tot die Rooisee. As gevolg van die Ottomaanse Ryk se neerlaag tydens die Eerste Wêreldoorlog is op 11 April 1921 die Emiraat Transjordanië binne die Britse mandaat van Palestina gestig.


ISO 4217 is die internasionale standaard wat deur die Internasionale Standaarde Organisasie (ISO) opgestel is om die drieletterkodes (ook bekend as geldeenheidkodes) te definieer om die name van geldeenhede te beskryf. Die ISO 4217 kodelys is wêreldwyd die gevestigde norm in die bankwese en besighede vir die beskrywing van verskillende geldeenhede en in baie lande is die kodes vir die meer algemene geldeenhede so wel bekend dat die wisselkoerse in koerante gepubliseer word of in banke vertoon word deur slegs van die kodes gebruik te maak, in plaas daarvan om die vertaalde name vir die geldeenhede of die dubbelsinnige simbole daarvoor te gebruik. Die eerste twee letters van die kode is die twee letters van ISO 3166-1 alfa-2 landkodes (wat soortgelyk is aan die wat gebruik word vir die nasionale topvlakdomeins op die Internet) en die derde is gewoonlik die eerste letter van die geldeenheid se naam. So word Japan se geldeenheidkode JPY —JP vir Japan en Y vir yen. Dit vermy die probleem wat veroorsaak word deur name soos dollar, frank en pond wat in dosyne lande gebruik word, elkeen met sy eie waarde.


Norn is 'n uitgestorwe Noord-Germaanse of Skandinawiese taal wat op die Shetland- en Orkney-eilande en in Caithness op die vasteland van Skotland gepraat is. Nadat die eilande in die vyftiende eeu deur Noorweë aan Skotland teruggegee is, is die gebruik van die taal deur die regering en die Kerk van Skotland (die nasionale kerk) ontmoedig en is dit deur Skots vervang. Dit is onseker presies wanneer Norn uitgesterf het. Die laaste rekords oor Nornsprekers dateer uit die negentiende eeu, maar dit is moontlik dat die taal reeds in die agtiende eeu uitgesterf het. Brokstukke van die taal en leenwoorde is in die Skotse taal aangeneem en bly tot vandag deel van die spreektaal. Dialekte van Norn is ook op die vasteland van Skotland gepraat – byvoorbeeld in Caithness – maar dié het uitgesterf self voordat Norn op die Orkney-eilande en Shetland-eilande verdwyn het. Sommige akademici verwys dus ook na "Caithness Norn", maar ander stem nie saam nie. Daar is veel minder oor "Caithness Norn" bekend as oor die Orkney-eilande en Shetland-eilande se taalvariëteite. Baie min geskrifte in Norn bestaan vandag.


Die nasionale vlag van Kanada is op 15 Februarie 1965 amptelik in gebruik geneem. Die vlag vertoon drie vertikale bane in rooi, wit en rooi met ’n rooi elfpuntige esdoringblaar in die middel van die wit baan. Die aanvaarding van die vlag in 1965 was die eerste keer dat ’n nasionale vlag vir Kanada gekies is om die Unievlag te vervang. Die Rooi Kanadese Vaandel is nie-amptelik gebruik sedert die 1890’s en is in 1945 deur ’n algemene maatreël van bestuur goedgekeur vir gebruik "waarookal die plek of geleentheid hom voordoen om ’n kenmerkende Kanadese vlag te laat wapper." In 1964 het Eerste Minister Pearson ’n komitee aangewys om die vraagstuk op te los. Dit het gelei tot ’n ernstige debat oor die verandering van die vlag. Uit drie opsies is George Stanley en John Matheson se esdoringontwerp wat gebaseer was op die vlag van die Koninklike Militêre Kollege van Kanada, gekies. Die vlag is die eerste keer op 15 Februarie 1965 ten toon gestel; hierdie datum word jaarliks gevier as die Nasionale Kanadese Vlagdag. Baie verskillende vlae is geskep vir gebruik deur Kanadese amptenare, regeringsliggame en militêre magte.


Byvreters (Meropidae) is 'n familie van voëls in die orde Coraciiformes. Die familie omvat 26 spesies wat in drie genera ingedeel is. Byevreters is voëls wat tot die familie Meropidae behoort. Hulle is almal insekvreters wat hul prooi vang terwyl hulle rondvlieg, of wat vanaf ’n uitkykpos soos telefoondrade blitsvinnig op hul prooi afpyl as hulle verbyvlieg. Kenmerkend van die byevreters is hul besonder helder en opvallende kleure, effens geboë snawels en lang, gepunte vlerke. Hul manier van vlieg herinner baie aan die van die swaeltjie. Die byevreters se verspreidingsgebied is beperk tot die tropiese en subtropiese dele, hoewel hulle ook al in gematigde lugstreke gesien is. So is die Europese byevreter, die Merops apiaster, wat oral in Suider-Afrika voorkom, ook al as "besoekers" aan Nederland, België en Engeland bekend. Hulle het ook al daar gebroei. Die byevreters leef hoofsaaklik van bye, perdebye en ander insekte. Hulle grawe hul neste in sand- en grondwalle. Hulle lê spierwit eiers in die grondwal in ’n smal tonnel, wat tot 2 m lank kan wees. Die 24 soorte byevreters word in sewe genusse ingedeel.


Norman Musgrave Eaton (1902–1966) was 'n Suid-Afrikaanse argitek wat op 11 Oktober 1902 in Pretoria gebore is en veral bekend is vir die ontwerp van banke en huise. Hy sterf op 19 Julie 1966 in 'n motorongeluk in Pretoria. Nadat hy in Pretoria en Kaapstad skoolgegaan het skryf hy in 1922 in vir 'n diplomakursus in argitektuur by die Universiteit van die Witwatersrand. Daar word hy raakgesien deur die argitek Gordon Leith wat hom in diens neem, van 1922 tot 1930, terwyl hy aandklasse bywoon om sy studies te voltooi. Leith plaas Eaton in 1926 aan die hoof van die Pretoriakantoor van sy praktyk. Eaton wen in 1929 die Baker studiebeurs wat hom in staat stel om 'n nege maande residensie by die Britse Skool in Rome te onderneem voor hy verskeie Europese lande in 1930 en 1931 besoek. Met sy terugkeer na Suid-Afrika in 1933 stig hy sy eie praktyk in Pretoria. Hy spits hom veral toe op huise wat uit ongeverfde bakstene gebou is en Afrika-elemente, soos aspekte van Groot-Zimbabwe insluit. Later sou ook Egiptiese kuns en argitektuur 'n rol speel in sy huisontwerpe.


Ilmenau is 'n Duitse stad geleë in die deelstaat Thüringen, 40 kilometer suidwes van Erfurt. Amptelike webwerf van die stad Ilmenau Hierdie artikel is ’n saadjie. Voel vry om Wikipedia te help deur dit uit te brei.


Die Kgalagadidistrik is die suidwestelike distrik van die Suider-Afrikaanse land Botswana. Dit grens in die weste aan sy buurland Namibië en in die suide aan Suid-Afrika. Kgalagadi grens in die noorde aan die Ghanzidistrik, in die suide aan Kweneng en die Suiddistrik. Die hoofstad is Tshabong. 'n Groot deel van die distrik word deur die Kalaharihalfwoestyn in beslag geneem. Die Kgalagadi-vredespark beslaan ongeveer 'n derde van Kgalagadi en lê ten dele ook in Suid-Afrika. Veral in die suide van die Kgalagadidistrik, langs die grens tussen Suid-Afrika en Botswana, vind mens baie dorpe met Afrikaanse name. Hierdie artikel is ’n saadjie. Voel vry om Wikipedia te help deur dit uit te brei.


Neubabelsberg is 'n villawyk wat deel uitmaak van die Potsdamse stadsbuurt Babelsberg en omstreeks 1900 ontstaan het. Dit strek van die stadstreinstasie Griebnitzsee langs die Griebnitzmeer tot naby die kasteel Babelsberg. Aanvanklik was Neubabelsberg 'n gewilde woonbuurt vir welvarende Berlyners en het later - vanweë sy nabyheid tot die rolprentateljees in Babelsberg - ook rolprentsterre soos Marika Rökk, Sybille Schmitz, Lilian Harvey, Willy Fritsch of Brigitte Horney gelok. Hier is ook die vroeëre gastehuis van die rolprentmaatskappy UFA geleë waar sterre soos onder meer Heinz Rühmann, Marlene Dietrich en Hans Albers gebly het terwyl hulle rolprente geskiet is. Bekende argitekte soos Ludwig Mies van der Rohe, Hermann Muthesius en Alfred Grenander het in Neubabelsberg 'n aantal villa's gebou terwyl die argitekfirma Peter Behrens met sy medewerkers Walter Gropius, Adolf Meyer en Le Corbusier hier hul ontwerpe gemaak het. In die tydperk van die Nasionaalsosialisme is talle Joodse inwoners gedwing om te emigreer. Hul huise is teen lae pryse verkoop of deur Nasionaalsosialistiese organisasies gebruik. Die villa van die UFA-regisseur Alfred Zeisler het as woonhuis van Marika Rökk en Georg Jacoby gedien, terwyl die Joodse bankier Jacob Goldschmidt se villa 'n NS-vroueskool gehuisves het.


Chroniese hipertensie (hoë bloeddruk) is 'n siekte as gevolg van 'n Westerse leefstyl, en kan lei tot verskeie verdere kwale of siektes. Een van hierdie siektes is aterosklerose, wat weer die begin is van aarverkalking, ook bekend as arteriosklerose. Aterosklerose is 'n degeneratiewe siekte van arteriële wande waarin die normaalweg gladde intima (binnewand) deur aanpaksels van vetterige weefsel vanuit die bloedstroom verdik word. Die growwe, geel, vettige plake word aterome genoem. Dit veroorsaak 'n vernouing van die arterieë, wat normale bloedvloei daardeur vesteur. Dit dien ook as vashouplek vir trombose (bloedklonte) en kan 'n arterie heeltemal blokkeer. Arteriosklerose (“verkalkte are”) is 'n chroniese toestand van die groter en middelslagarterieë. Dit word gekenmerk deur verdikking en verlies aan elastisiteit van die wand en vernouing van die lumen (kanaal) van die arteries. Arteriosklerose (en aterosklerose) is 'n chroniese siekte wat veroorsaak word deur 'n Westerse leefstyl en kan daarom geklassifiseer word as 'n Westerse siekte. Ongelukkig verskyn die simptome van arteriosklerose/aterosklerose nie totdat die skade aan die arterieë reeds ernstig genoeg is om bloedvloei te verhoed nie.


Die Westerse Skisma was 'n kerkskeuring in die Rooms-Katolieke Kerk vanaf 1378 tot 1417 waarin pouse en teenpouse mekaar geopponeer het. Die konsilie van Constance het uiteindelik 'n einde gebring aan die skisma deur die kerk weer te verenig onder die gesag van die pous van Rome. Die woord “Westerse” dui aan dat die skeuring in die Westerse wêreld voorgekom het en is te onderskei van die Groot Skisma tussen die Christendom van die Weste, met hoofsetel in Rome, en dié van die Ooste met hoofsetel in Bisantium, wat reeds in 1054 ontstaan het. Die skeuring was nie geskoei op verskille in teologie of geloof nie, maar was uitsluitlik polities van aard. In 1378 keer Pous Gregorius XI terug na Rome, nadat die pous vir tientalle jare in Avignon gesetel was. Oorspronklik was die verskuiwing na Avignon weens die onstuimige toestand in Rome, maar deur die verkiesing van 'n meerderheid Franse kardinale het dit gedreig om permanent te word, te meer omdat die Franse koning graag die mag van die pous onder sy jurisdiksie wou hê.


Die neus is 'n deel van die liggaam wat hoofsaaklik deur soogdiere as reukorgaan gebruik word. Die neus help ook die dier om asem te haal. Sekere diere gebruik hul neuse om mee te vat en eet soos bv. olifante. Verskillende diere neem reuk op verskillende maniere waar. So sal honde se reuksin sterker wees as die van mense. Die neus bevat klein reseptore wat aan die senustelsel gekoppel is. Hierdie reseptore neem reuk waar wat dan impulse na die organisme se brein stuur. Die organisme kan dan daarop reageer. Iets wat lekker ruik kan die organisme aantrek, terwyl die organisme sal probeer om slegte reuke te vermy. 'n Hond se neus word 'n snoet genoem. Die neus van 'n Tapir. 'n Man met 'n gebreekte neus. Elkeen van ons besit 'n wonderlike apparaat om lug mee te suiwer vir gesonder asemhaling. Die neus! Die lug wat ingeasem word word, word deur 'n hele proses in die neus gesuiwer vir gebruik deur die organe. Die suiweringsmeganismes werk as volg: klein haartjies vang stofdeeltjies op warm afskeidings van klein neuskliere, traanbuise en ook die mangels maak die lug vogtig in die neusholtes, met slymvlies bedek, word lug verwarm terwyl dit ingetrek word. lug word in die neus gesteriliseer.


Play media Tel Aviv-Jaffo (Hebreeus: תל אביב [tel a'viv], Arabies: تل أبيب) is die tweede grootste stad in Israel na Jerusalem en die land se ekonomiese sentrum. Die metropolitaanse gebied van Tel Aviv (Gush Dan), wat stedelike nedersettings soos Rishon LeZion, Petah Tikva, Ashdod, Netanya, Holon, Bnei Brak, Ramat Gan, Rehovot, Bat Yam, Kfar Saba, Herzliya, Modi'in-Maccabim-Re'ut, Ramla, Lod, Ra'anana, Givatayim en Gedera insluit, is die grootste in die land met 'n bevolking van byna 3,9 miljoen (2017). Danksy die ligging aan die Middellandse See het Tel Aviv tot 'n belangrike seehawe ontwikkel. Isaac Herzog (1960), advokaat en politikus (president 2021-) Yair Lapid (1963), politikus, joernalis, akteur, televisie-aanbieder en skrywer Moshe Lion (1961), burgemeester van Jerusalem Yaakov Neeman (1939-2017), politikus, advokaat en regsgeleerde Benjamin Netanyahu (1949), politikus (eerste minister 2009-2021) Abu Nidal (1937-2002), Palestynse terroris Ayelet Shaked (1976), politikus Pinchas Zukerman (1948), musikus Lys van burgemeesters van Tel Aviv Wikimedia Commons het meer media in die kategorie Tel Aviv.


Marienlyst is 'n woonbuurt in St. Hanshaugen, 'n administratiewe stadsdeel van die Noorse hoofstad Oslo. Die Noorse uitsaaikorporasie NRK het hier sy hoofkwartier, en die woonbuurt se naam word dikwels as 'n sinoniem vir NRK gebruik. Hierdie artikel is ’n saadjie. Voel vry om Wikipedia te help deur dit uit te brei.


Bonifatius VIII was die 193ste pous van die Rooms-Katolieke Kerk van 1294 tot 1303. Pous Bonifatius VIII is gebore as Benedetto Gaetani ongeveer in 1235 in Anagni, Italië. Hy was 'n seun van Loffred van die Gaetani familie, 'n familie van lae adel oorspronklik uit Spanje. In 1252 word sy oom Pietro Gaetani biskop van Todi in Umbrië en Benedetto gaan saam na Todi waar hy regte begin studeer. In 1260 word hy domheer in Todi en bekom 'n klein kasteel naby Sismano. In 1264 word hy deel van die Kurie as sekretaris van kardinaal Simon de Brie (later Pous Martinus IV). Hy het ook kardinaal Ottobono Fieschi na Engeland vergesel om die baronne wat teen Henry III in opstand gekom het te help onderdruk. In 1276 word hy na Frankryk gestuur om die pouslike tiendes te ontvang. In 1281 word hy deur Pous Matinus IV aangestel as kardinaal-diaken met die titelkerk Sint Nicola en in 1291 word hy bevorder tot kardinaal-priester deur Pous Nicolaas IV. As kardinaal is hy dikwels pouslike gesant na Frankryk, Napels, Sisilië en Aragon.


'n Digitale kamera is 'n kamera wat beelde (stilfoto's) en/of video's deur middel van 'n elektroniese beeldsensor digitaal afneem en op 'n digitale stoormedium (sy eie digitale geheue of 'n geheuekaart) stoor. Baie digitale fotokameras kan deesdae naas stilfoto's ook video's met klank opneem. Die fotomarkte in Westerse lande word intussen deur digitale kameras oorheers, terwyl analoë 35 millimeter-kameras, wat films gebruik, steeds minder belangrik word. Digitale kameras word onder meer in toestelle soos PDA's en selfone gebruik. Die bekende Hubble-ruimteteleskoop is, soos ander sterrekundige toerusting, ook gebaseer op gespesialiseerde digitale kameras. Digitale kameras het baie voordele teenoor hul analoog-eweknieë: Foto's wat geneem is kan onmiddellik op die kamera se vertoonskerm bekyk word en - indien nodig - ook weer geskrap word. Analoë kleinbeeldfilms was te duur vir fotografiese eksperimente en vanweë hul spesifieke ligsensitiwiteit ook slegs vir 'n bepaalde soort motief en ligomstandigheid geskik. Foto's is dikwels nie geneem nie omdat die ligomstandighede moontlik te moeilik was. Met die begin van digitale fotografie het die prentjie verander - professionele en amateurfotograwe kan groot reekse beelde met verskillende instellings neem wat geen ekstra koste veroorsaak nie.


Carl Zeiss is een van die leidende internasionale maatskappye in die fyn-meganies-optiese bedryf. Sy hoofkwartier is in Oberkochen (deelstaat Baden-Württemberg, Duitsland) gesetel. Carl Zeiss beskik oor aanlegte en filiaalmaatskappye in Jena, Göttingen, Aalen, Hallbergmoos, Roßdorf en Wetzlar (Carl Zeiss Sports Optics GmbH) asook in die Verenigde State, Hongarye, Switserland, Meksiko, Wit-Rusland, die Verenigde Koninkryk, Frankryk, Israel en die Volksrepubliek China (Sutsjou). Carl Zeiss was die stigter van die maatskappy. Wikimedia Commons het meer media in die kategorie Carl Zeiss (maatskappy). (en) Slides of Press Conference for fiscal year 2010/11, 1 Oktober 2011 (de) [1] (Besoek op 17 April 2014) Hierdie artikel is ’n saadjie. Voel vry om Wikipedia te help deur dit uit te brei.


Sonar (vanaf die Engelse "Sound Navigation And Ranging") is 'n tegniek wat onderwaterse klankgeleiding gebruik om te navigeer of om voorwerpe onder water op te spoor. In 1906, het Lewis Nixon, 'n vlootargitek van die VSA, die eerste passiewe sonarluisterapparaat, wat ysberge kon opspoor, uitgevind. Met die uitbreek van die Eerste Wêreldoorlog het dit belangrik geword om duikbote op te spoor, en navorsing oor en belangstelling in sonar het verskerp. In 1915 het Paul Langevin, 'n Franse ingenieur, die aktiewe sonarluisterapparaat ontwerp, wat dit kon doen. Beide die VSA en Brittanje het oor aktiewe sonarapparaat beskik teen 1918. Leonardo da Vinci het reeds in 1490 beskryf hoe skepe oor lang afstande hoorbaar gemaak kan word deur 'n lang pyp in die water te steek en by die punt daarvan te luister. Die metode is selfs tydens die Eerste Wêreldoorlog nog gebruik. In 1827 het Jean Daniel Colladon (1802-1892) en Jacob Frans Sturm (1803-1855) daarin geslaag om die snelheid van geluid in water te bepaal. Dit het baie meegehelp tot die ontwikkeling van sonar.


Die geelstreepboskruiper (Phyllastrephus flavostriatus) is 'n gelokaliseerde algemene standvoël in woude se middelstrata en blaredak. Die voël staan ook bekend as die Geelstreeptiptol en in Engels as die Yellow-streaked bulbul. Die spesie kom voor in verskeie Afromontane woudkolle aan die oostekant van Suid-Afrika, en noordwaarts in soortgelyke Afromontane bergwoude. Die voël is 18 tot 20 cm lank en weeg 22 tot 38 gram. Die borskant is lig en die snawel lank en dun. Die dowwe geel borsstrepe is net van naby en in goeie lig sigbaar. Die oë wissel van wit tot grysbruin. Die voël is aansienlik groter as die kleinboskruiper maar word die beste uitgeken aan sy manier van vreet: hy kruip teen takke op, pik insekte van blare af en flits aanhoudend een vlerk op 'n slag. Hulle kom in groepe van vyf tot ses voor, en roep gereeld. Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-926-7


Die Mosambiekbosbontrokkie (Batis soror) is 'n redelik algemene standvoël wat in laagland- en veral miombo-boomveld leef. Dit word aangetref in Kenia, Malawi, Mosambiek, Tanzanië en Zimbabwe. In Engels staan die voël bekend as die Pale batis. Die voëltjie word 11 cm groot en weeg dan slegs 10 gram. Dit is die mees algemene bontrokkie in die savannes van Mosambiek se kusvlakte. Die voëltjie is effens kleiner as die Witliesbosbontrokkie en albei geslagte het 'n gespikkelde grys-en-wit rug. Die mannetjie het 'n smaller borsband as die wyfie. Die jong voëltjie lyk soos die wyfie maar die rugkant is dofgeel gespikkeld. Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name "Batis soror Reichenow, 1903" (in Engels). Integrated Taxonomic Information System (ITIS) (http://www.itis.gov). Geargiveer vanaf die oorspronklike op 31 Desember 2018. Besoek op 5 November 2016. Sasol Voëls van Suider-Afrika. Struik Nature. Vierde Uitgawe 2011 ISBN 978-1-77007-928-1 Hierdie artikel is ’n saadjie. Voel vry om Wikipedia te help deur dit uit te brei.


Prof. Johannes (John) du Plessis (1868 -1935) was 'n omstrede teoloog van die Nederduitse Gereformeerde Kerk wat vanweë sy moderne beskouings as dwaalleraar gebrandmerk en ná 'n lang stryd uit sy pos aan die Stellenbosse Kweekskool onthef is. John du Plessis is in 1868 op Cradock gebore waar sy vader NG leraar was. Hy was 'n knap leerling en van kleins af lief vir boeke. In 1893 behaal hy sy BD (Baccalaureusgraad in Godgeleerdheid) in Edinburgh, Skotland. Sy eerste gemeente was Zastron in die Vrystaat, vanwaar hy in 1899 na die NG gemeente Kaapstad se Seepunt-wyk vertrek. Tydens die Tweede Vryheidsoorlog was hy aan die mediese diens verbonde toe hy die Boere in die binneland pastoraal versorg het. Kort na die oorlog word hy die NG Kerk se eerste sendingsekretaris en in 1905 saakgelastigde, soos sy pa. Een van sy pligte was redakteur van die De Kerkbode. Ná 'n kort onderbreking word hy die eerste redakteur van die verenigde De Kerkbode en publiseer omstrede uitsprake in die blad. Dit het veroorsaak dat 'n leertug-saak van toe af geleidelik teen hom begin opbou het.


Die Marshalleilande (Engels: Marshall Islands, [ˈmɑːrʃəl ˈaɪləndz], luister (hulp·inligting); Marshallees: Aorōkin M̧ajeļ), amptelik die Republiek die Marshalleilande (Republic of the Marshall Islands, kort RMI; Aolepān Aorōkin M̧ajeļ, [ɑ̯ɑ͡ɒɔ̯ɔ͡ɛlʲɛbʲænʲ ɑ̯ɑ͡ɒo̯o͡ɤrˠɤɡɯ͡inʲ mˠɑɑ̯zʲɛ͡ʌɫ]), is 'n eilandnasie in die Stille Oseaan en Oseanië net noord van die ewenaar en net wes van die Internasionale datumgrens met 'n oppervlakte van 181,43 km² en 'n bevolking van 58 413 in 2018. Die Marshalleilande bestaan uit sowat 1 200 eilande. Die Marshalleilande is in die ooste van die Noordelike Mariana-eilande, in die noordooste van die Gefedereerde State van Mikronesië, in die suidooste van Japan, in die weste van Hawaii en in die noordweste van Kiribati geleë. Die hoofstad en grootste stad is Majuro. Die Marshalleilande is genoem ná die seekaptein John Marshall wat in 1788 saam met die seekaptein Thomas Gilbert, ná wie Kiribati voorheen die "Gilberteilande" genoem is, beide Kiribati en die Marshalleilande vir Europa ontdek het. As gevolg van die Spaans-Amerikaanse Oorlog is die argipel in 1899 deur Spanje aan die Duitse Keiserryk verkoop en by Duits-Nieu-Guinee ingelyf.


Hier volg 'n lys van plekke in Suid-Afrika waarvan die name verander is (volgens provinsie): Pietersburg → Polokwane (2003) Die ou naam → die nuwe naam (en die datum van die naamsverandering) Transvaal → PWV (Pretoria-Witwatersrand-Vereeniging), Oos-Transvaal, Noord-Transvaal, Noordwes (1994) Oranje-Vrystaat → Vrystaat (1995) Natal → KwaZulu-Natal (1994) Kaapprovinsie → Wes-Kaap, Oos-Kaap, Noord-Kaap, en Noordwes (1994) PWV (Pretoria-Witwatersrand-Vereeniging) → Gauteng (1995) Oos-Transvaal → Mpumalanga (1995) Noord-Transvaal → Noordelike Provinsie (1995) → Limpopo (2003) Noordwes →Moses Kotane (Voorgestel) Oos-Kaap → KwaXhosa / Mpuma-Koloni (Voorgestel) Bochum → Senwabarwana Burgersfort →Koning Thulare-stad Dendron → Mogwadi Duiwelskloof → Modjadjiskloof (2004) Ebersnake → Edludluma (2005) Ellisras → Lephalale (2002) Louis Trichardt → Makhado (2003) → Louis Trichardt (2007) Makhado → Dzanani (2003) Messina → Musina (2003) Mooiplaas → Ebuhleni (2009) Naboomspruit → Mookgophong (2006) Nylstroom → Modimolle Pietersburg → Polokwane (2003) Vredenburg → Pieter Potgietersrust (1858) → Potgietersrust (1904) → Potgietersrus (1954) → Mokopane (2003) Soekmekaar → Morebeng Vaalwater → Mabatlane (2006) → Vaalwater (2007) Warmbad (Warmbaths) → Bela-Bela Lugmagbasis Louis Trichardt → Lugmagbasis Makhado (2003)


Die vyfpuntige rooi ster, 'n pentagram sonder die inwendige vyfhoek (★), is 'n simbool van die kommunisme asook van die breër sosialisme in die algemeen. Daar word soms gereken dat die vyf punte van die ster 'n arbeider se hand voorstel, asook die vyf kontinente. 'n Minder algemene voorstelling is dat die vyf punte op die ster veronderstel was om die vyf groepe voor te stel wat Rusland na kommunisme sou lei, naamlik die jeug, die leër, die industriële werkers, die landbouwerkers of landelike bewoners en die intelligentsia. Dit was een van die embleme, simbole en seine wat die Sowjetunie verteenwoordig het onder leiding van die Kommunistiese Party, saam met die hamer en sekel. In hierdie konteks het die rooi ster berugtheid verwerf as 'n simbool van totalitarisme en staatsterreur, asook 'n besettingsimbool in baie lande. Een beweerde oorsprong van die ster kan in 'n massapolitiekebeweging gevind word in die Russiese burgeroorlog en die einde van die Eerste Wêreldoorlog, maar die skepper daarvan (indien enige) is onbekend.


Santo Domingo (Spaans: [ˈsanto ðoˈmiŋɡo], amptelik Santo Domingo de Guzmán, letterlik: "Sint Dominicus de Guzman") is die hoofstad en grootste stad van die Dominikaanse Republiek, 'n land op die Karibiese eiland Hispaniola tussen die Atlantiese Oseaan in die noorde en die Karibiese See in die suide. Die stad het 'n bevolking van 965 040 in 2010 gehad en het 'n oppervlakte van 104,44 km². Santo Domingo is die oudste Europese nedersetting in die Amerikas en is op 4 Augustus 1496 deur Bartholomeüs Columbus, die broer van Christophorus Columbus, gestig. Ongeveer 40 jaar na die nedersetting se ontstaan het die goudreserwes uitgewerk geraak en die plaaslike Indiaanse arbeidsmag het uitgeput geraak as gevolg van siektes, oorloë en immigrasie. Die stad is geplunder deur Francis Drake in 1586 en beset deur Haïti van 1822 tot 1844. Daarna was hulle egter oorwin, verwilder en die Dominikaanse Republiek gestig. Van 1916 tot 1924 is die gebied beset deur Amerikaanse Marinierskorps. Op 3 September 1930 is die stad deur 'n tropiese sikloon feitlik vernietig en herbou.


Vientiane (uitgespreek /vjɛnˈtjɑːn/, Laosiaans: ວຽງຈັນ, Vieng Chang of Viang Chan) is die hoofstad en grootste stad van Laos. in 2009 'n bevolking van 350 000 gehad. Die stad lê in die Vientiane-distrik (Kamphaeng Nakhon Wieng Chan). Vientiane het ongeveer 400 000 inwoners. Die stad is aan die noordoewer geleë in 'n draai van die Mekongrivier. Die naam Wieng Chan kom van Wieng (stad of plek met mure) en Chan (die Lao-vervorming van die Sanskrit-woord Chandana wat sandelhout beteken). Die Franse het die spel na Vientiane geromaniseer. Vientiane word saam met Phnom Penh in Kambodja en Saigon (Ho Chi Minh-stad) in Vietnam beskou as die drie klassieke Franse indochinese stede. Dit hou verband met die klassieke koloniale Europese argitektuur. Die stad het 'n lang geskiedenis en het verskeie heersers gehad (insluitend Birmaans, Sukhothai, Viëtnamees en Khmer) voordat koning Fa Ngum dit verower het en tot die koninkryk Lan Xang gevoeg het. Die hoofstad van Lan Xang is in 1533 van Luang Prabang na Vientiane verskuif. In 1707 word die stad onafhanklik nadat 'n burgeroorlog vir Lan Xang trooopvolging plaasgevind het.


Adenosientrifosfaat (afgekort ATP) is 'n molekule met 'n hoë energie verbinding tussen die tweede en derde organiese fosfaatgroepe wat gebreek kan word om energie te verskaf. Die molekuul is die eenheid van energie wat alle lewende organismes op aarde gebruik om energie tussen verskillende biochemiese reaksies oor te dra. Hierdie artikel is ’n saadjie. Voel vry om Wikipedia te help deur dit uit te brei.


Die Brasiliaanse real (Portugees: real Brasileiro, meervoud: reais) is die geldeenheid van Brasilië. Een real is 'n honderd centavos. Die naam real verwys na die Portugese woord vir koninklik. Munte in sirkulasie is: 5, 10, 25, 50 centavos en 1 real. Die papiergeld is beskikbaar in 2, 5, 10, 20, 50 100 en 200 real . Die eerste geldeenheid wat in Brasilië gebruik is vanaf 1624 was die gulden, tydens die besetting van Brasilië deur Nederland. Die reais (meervoud van real) (BRL) word al vanaf 1654 as geldeenheid in Brasilië gebruik en was die eerste ware Brasiliaanse geldeenheid sedert 1690. As gevolg van inflasie is die mil-réis (BRM) in 1846 in gebruik geneem. Mil-réis beteken duisend real. Die mil-réis is deur die cruzeiro in 1942 vervang in 'n 1:1 verhouding, alhoewel die mil-réis nog tot in 1955 in gebruik was.


Patrick Wolf (gebore as Patrick Denis Apps, 30 Junie 1983) is 'n sanger uit Suid-Londen (Engeland). Wolf bespeel 'n verskeidenheid instrumente, waaronder harp, klavinet, klawesimbel, kitaar, klavier, outoharp, orrel, Appalagiese dulcimer, klavikord, harmonium, trekklavier, theremin, ukelele, lepels, mondfluit, mandolin, altviool, en viool. Wolf is bekend vir sy kenmerkende kombinering van elektroniese sampling en klassieke instrumente wat 'n styl meebring wat strek van Romaanse volksmusiek tot tegnopop. Lycanthropy (2003, Faith and Industry / Tomlab) Wind in the Wires (2005, Tomlab) The Magic Position (2007 Loog) The Bachelor (2009, Bloody Chamber Music) Hierdie artikel is ’n saadjie. Voel vry om Wikipedia te help deur dit uit te brei.


’n Panteon (van Grieks Πάνθειον[1] – pantheion, letterlik ’n "tempel van alle gode", onsydig van πανθεῖος – pantheios, "van alle gode", van πᾶν – pan, "alle" + θεῖος – theios, "van die gode", van θεός – theos, "god") is ’n groep gode van ’n spesifieke religie of mitologie. Die term word in die besonder gebruik wanneer, soos in die Griekse mitologie, die godewêreld duidelik gestruktureer is, met ’n bepaalde hiërargie, omskryfde familieverhoudinge en afgebakende take. Die familiebande en hiërargie in sulke panteons kan by baie volke teruggevolg word na voorvaderverering of die aanbidding van patriarge. Panteon kan ook verwys na ’n tempel of heilige gebou vir die aanbidding van (alle) gode, veral die tempel in Rome, wat onder keiser Hadrianus tussen 118 en 125 gebou is en wat in 609 'n kerk geword het en steeds bestaan. Hierdie artikel is merendeels vertaal vanaf die Engelse Wikipedia-artikel en:Pantheon (gods) Hierdie artikel is ’n saadjie. Voel vry om Wikipedia te help deur dit uit te brei.


Die Chris Hani Baragwanath-hospitaal is ’n hospitaal geleë in Soweto, suid van Johannesburg, Suid-Afrika. Dit is die grootste hospitaal ter wêreld op ’n oppervlakte van 0,7 km² en met 3 200 beddens en 6 760 personeellede. Dit is een van die veertig Gautengse provinsiale hospitale en word deur die Gautengse Provinsiale Gesondheidsdepartement gefinansier. Die hospitaal is in 1941 deur eerste minister, genl. Jan Smuts, as die Royal Imperial Hospital, Baragwanath geopen en het as militêre hospitaal vir die Imperiale Britse magte gedien wat in die Midde-Ooste geveg het. Die hospitaal het vanaf 1948 as die Baragwanath-hospitaal bekendgestaan, genoem na John Baragwanath, 'n Corniese immigrant wat die grond besit het waarop die hospitaal vandag staan. Die naam Chris Hani is in 1997 by die hospitaal se naam gevoeg om die vermoorde ANC- en SAKP-lid te herdenk. Meer as tweeduisend pasiënte meld daagliks by die hospitaal aan, en bykans die helfte van hulle is MIV-positief. Die hospitaal se geskiedenis volgens die hospitaal Geargiveer 3 Augustus 2012 op Wayback Machine Radiodiaries se inskrywing oor "Just Another Day at the World’s Biggest Hospital" Adri Pillans: Hospitalisasie, gesofistikeerde diens.


Die Mariinski-paleis (Russies: Мариинский дворец; Mariinski dworets) is die laaste Nieu-klassieke keiserlike paleis wat in Sint Petersburg, Rusland, gebou is. Dit is suid van die Sint Isak-plein, oorkant die Blou Brug oor die Moika-rivier, geleë. Die paleis is tussen 1839 en 1844 laat bou volgens ’n ontwerp van Andrei Stackensneider. Dit was ’n geskenk van tsaar Nikolaas I vir sy dogter Maria met haar troue. Elke hoofkamer is in ’n ander styl ontwerp. Sedert 1917 was dit die setel van die Staatsraad van die Russiese Ryk en die Sowjet van Ministers. Ná die Russiese Rewolusie het dit verskeie departemente en akademies gehuisves. Tydens die Tweede Wêreldoorlog was dit ’n hospitaal en is dit erg deur bomme beskadig. Ná die oorlog het dit die setel van die Leningrad-sowjet geword, wat in 1994 vervang is deur die Sint Petersburgse Wetgewende Raad. Hierdie artikel is merendeels vertaal vanaf die Engelse Wikipedia-artikel en:Mariinsky Palace Beljakowa, Z.I. Mariinski dworets. Sint Petersburg, 1996. Petrof, G.F. Dworets oe Sinewo mosta: Mariinski dworets w Sankt-Peterboerge. Sint Petersburg, 2001.


Imperatriz is 'n stad in die noorde van Brasilië, in westelike Maranhão. Met 'n beraamde bevolking van 247 553 in 2010, die stad is die tweede grootste stad in Maranhão. Imperatriz is op 16 Julie 1852 gestig deur Manoel Procopio. Totale bevolking: 247 553 Stedelike bevolking: 218 555 Landelike bevolking: 11 895 Mans: 110 739 Vroue: 119 711 Bevolkingsgroei: 0.5% Hierdie artikel is ’n saadjie. Voel vry om Wikipedia te help deur dit uit te brei.


Venesiaans (Vèneto of Łéngoa vèneta, Italiaans: Lingua Veneta) is 'n Romaanse taal wat deur sowat vier miljoen sprekers in die Noordoos-Italiaanse gewes Veneto asook in dele van Friuli-Venezia Giulia, Trentino en Istrië gepraat en by die Noord-Italiaanse groep van dialekte gereken word. Alhoewel die taal dikwels as 'n streekdialek geklassifiseer word, verskil dit in baie opsigte van Standaarditaliaans sodat dit - net soos ander Noord-Italiaanse taalvariante - ook as 'n selfstandige taal beskou kan word. So is daar Venesiaans-Italiaanse woordeboeke. Sowel die bewoners van Venesië asook taalkundiges gebruik Vèneto of Veneties as 'n sambreelterm om na die groter groep van Venesiaanse dialekte met al sy plaaslike variante te daraus. Daarenteen word met die term Venexiàn/Venesiàn (Venesiaans, Veneziano of dialetto veneziano in Italiaans) spesifiek na die variant verwys wat in die stad Venesië gepraat word en in die tydperk van die Republiek Venesië as dié stadstaat se amps- en algemene omgangstaal gedien het. Danksy sy lang literêre tradisie geniet Venesiaans nog steeds die status en prestige van 'n selfstandige taal, alhoewel dit juis Venesiane was wat met hul hoogs ontwikkelde uitgewerybedryf tydens die 16de eeu 'n belangrike rol by die uitbreiding van die Toskaans-Florentynse skryftaal as algemene kultuurtaal van Italië gespeel het.


Sandnes is 'n stad en munisipaliteit (Noors: kommune) in die Wes-Noorse fylke (provinsie) Rogaland. Sandnes word deur die munisipaliteite Stavanger, Gjesdal, Time, Klepp en Sola begrens. Met 63 431 inwoners was dit op 1 Januarie 2009 die 9de grootste munisipaliteit en die 8ste grootste stad in Noorweë, en daarnaas met 'n gemiddelde jaarlikse bevolkingsgroei van 1,9 persent tussen 1980 en 2007 ook die snelste groeiende stad in die land. Sandnes maak saam met Stavanger, Randaberg en Sola deel uit van Noorweë se derde grootste metropolitaanse gebied met meer as 181 000 inwoners. Statistisk sentralbyrå / Statistics Norway Wikimedia Commons het meer media in die kategorie Sandnes. Hierdie artikel is ’n saadjie. Voel vry om Wikipedia te help deur dit uit te brei.


Péter Louis van Dijk (gebore 1953 te Rotterdam, Nederland) is 'n Suid-Afrikaanse komponis van ernstige musiek. Péter Louis is die seun van Pieter en Gré van Dijk en is in 1953 in Rotterdam in Nederland gebore. Op die ouderdom van nege jaar het Péter Louis begin komponeer, nadat sy familie reeds in Kaapstad gevestig was. Verskeie van sy famililede was baie musikaal, maar sy oupa aan moederskant, Jan Phillipus van den Berg (1896–1983) (kerkorrelis vir meer as 50 jaar, pianis en komponis) en sy pa Pieter van Dijk (ywerige violis) staan uit. Péter Louis het sy eerste formele musiekopleiding ontvang van Max Adler op sewejarige ouderdom en het later geleer om instrumente soos kitaar, viool, mandolien, tenoor tuba, sousafoon en perkussie te bespeel. Hy het in die kadetorkes en die simfonieorkes van die Athlone Hoër Seunskool in Johannesburg gespeel van 1967 tot 1968. Nadat die gesin terug getrek het Kaapstad toe in 1969 het hy weer klavierles geneem by Lettie Schlemmer en dr. Carl van Wyk.


Depok is 'n stad en lê in die provinsie Wes-Java in Indonesië, vlakby die hoofstad Djakarta. Moch. Rukasah Suradimadja (1982–1984) I. Tamdjid (1984–1988) Abdul Wachyan (1988–1991) Moch Masduki (1991–1992) Sofyan Safari Hamim (1992–1996) Badrul Kamal (1997–2005) Nur Mahmudi Ismail (2005-nou) Wikimedia Commons het meer media in die kategorie Depok. (en) Toerisme-inligting oor Depok op Wikivoyage (en) Amptelike webwerf van Depok


Jaroslaf I of Jaroslaf die Wyse (Russies: Ярослав Мудрый; 978 – 1054) het as grootprins oor Kiëf-Roes regeer. Hy was die seun van Wladimir die Heilige. Hy is in 978 gebore as die grootprins van Nowgorod. Nadat sy pa in 1015 dood is en sy halfbroer of neef Swjatopolk I sy broers Boris en Gleb laat vermoor het, het hy teen Swjatopolk opgeruk. Die verslane Swjatopolk het na Pole gevlug. Hy het egter teruggekeer, Jaroslaf met die hulp van sy Poolse skoonpa verslaan en Kiëf in 1017 beleër. Jaroslaf het hom egter weer aangeval en verslaan. In 1019 het Jaroslaf finaal die grootprins van Kiëf geword. Hy was getroud met Ingegerd, ’n dogter van Olaf II van Swede. Een van hul dogters, Anna, het deur haar huwelik met Hendrik I van Frankryk koningin van Frankryk geword. Nog ’n dogter, Elisabeth het met koning Harald III van Noorweë getrou. Jaroslaf het ’n einde gebring aan die burgeroorlog in Kiëf-Roes. Hy het sy ryk beter beskerm, Kiëf versier en die kerk meer onafhanklik van Bisantium gemaak. Sonder die medewete van die Bisantynse kerk het hy Russiese priesters belangrike take in die kerk gegee.


Die Napeias (Grieks: ναπαῖαι) was in die Griekse mitologie die nimfe van boomryke valleie of grotte. Hierdie artikel is merendeels vertaal vanaf die Engelse Wikipedia-artikel en:Napaeae Harper's Dictionary of Classical Antiquities 1898, s.v. "Napaeae". Hierdie artikel is ’n saadjie. Voel vry om Wikipedia te help deur dit uit te brei.


Wladimir II of Wladimir Monomach (Russies: Владимир Мономах; 1053 – 19 Mei 1125) het van 1113 tot met sy dood as grootprins oor Kiëf-Roes regeer. Hy was die seun van Wsewolod I en ’n dogter van keiser Konstantyn Monomachus van Bisantium van wie hy die bynaam Monomach oorgeneem het (uit Grieks: "μονόμαχος" = "eensame stryder"). Sy bewind word beskou as Kiëf-Roes se Goue Era. Deur sy ma se ouma stam Wladimir af van keiser Romanus Argyrus en van die Skleroi (’n belangrike adellike familie in Konstantinopel). Hy kon sy stamboom terugspoor tot by belangrike keisers soos Romanus Lecapenus en Leo die Armeniër. Dié familiebande sou ’n belangrike rol speel in sy buitelandse politiek. In sy beroemde Riglyne vir sy eie kinders, noem hy dat hy 83 militêre veldtogte gelei het. Van 1094 af het hy in besit gekom van die suidelike stad Perejaslaf, maar hy het ook Rostof, Soezdal en ander noordelike provinsies van Kiëf-Roes beheer. In dié gebiede het hy verskeie nuwe stede gestig, soos Wladimir, die toekomstige hoofstad van Rusland wat na hom genoem is.


Amor Vittone (gebore op 16 Maart 1972 as Amor Ines Vittone) is 'n bekende Suid-Afrikaanse sangeres. Sy is op 20 Oktober 2002 met die oud-Springbokrugbyspeler Joost van der Westhuizen († 2017) getroud. Hulle het 'n seun, Jordan, en 'n dogter, Kyle, wat twee jaar jonger as Jordan is. Amor Ines Vittone is op 16 Maart 1972 in Johannesburg in Transvaal, Suid-Afrika gebore. Vittone was die hoofmeisie van haar hoërskool en sy het in sport en die akademie uitgeblink. Sy het haar honneursgraad in Kommunikasiekunde (cum laude) aan die Randse Afrikaanse Universiteit behaal en was 'n vorige Mej. Johannesburg. Vir sewe agtereenvolgende jare was Amor die Suid-Afrikaanse klopdans- en modernedans-kampioen. Hierdie talent het sy gebruik in “West Side Story”, wat opgevoer is in die Staatsteater in Pretoria, sowel as Richard Loring se produksie “Girl Talk”.


Wicus van der Merwe is 'n Afrikaanse sanger wat ligte vermaakliedjies sing. Van sy treffers sluit in Spietkop, Hie' Komme Ding en Vat Hom Pappie. Hy is in 2009 deur Huisgenoot Tempo genomineer vir die "Beste Humoristiese Album". Sy pa Tolla van der Merwe was 'n bekende grap- en storieverteller. Hy het ook 'n duet uitgevoer met bekende sanger, Christopher Johnson, in die baan "vergeet my nie te lank nie." Hooit!, 2009 SELECT Vat Hom Pappie, 2007 SELECT Hie´ Komme Ding "Live" DVD, 2007 SELECT Annatjie My 4x4, SELECT Hie´ Komme Ding, SELECT Al my Hiets Popster vergeet my nie te lank nie Lys van Suid-Afrikaanse musikante Wicus van der Merwe se amptelike webtuiste Spietkop op YouTube Hier kom 'n ding op YouTube


In meetkunde is die radius of straal r van 'n sirkel, bol of silinder die afstand van 'n willekeurige punt op die rand van die sirkel (of bol, of silinder) tot sy middelpunt. Die radius is die helfte van die diameter. Die omtrek van 'n sirkel kan met slegs die radius bepaal word: 2 ⋅ π ⋅ r {\displaystyle 2\cdot \pi \cdot r} waar π {\displaystyle \pi } die wiskundige konstante pi is.


Buguruni is 'n administratiewe wyk in die Ilala-distrik van die Dar es Salaam-streek van Tanzanië. Volgens die 2002-sensus het die wyk het 'n totale bevolking van 67,028. "2002 Bevolking- en Behuisingsensus Algemene Verslag" (in Engels). Government of Tanzania. Geargiveer vanaf die oorspronklike op 21 Julie 2009. Besoek op 21 Augustus 2008. Hierdie artikel is ’n saadjie. Voel vry om Wikipedia te help deur dit uit te brei.


Kinyerezi is 'n administratiewe wyk in die Ilala-distrik van die Dar es Salaam-streek van Tanzanië. Volgens die 2002-sensus het die wyk het 'n totale bevolking van 5,811. "2002 Bevolking- en Behuisingsensus Algemene Verslag" (in Engels). Government of Tanzania. Geargiveer vanaf die oorspronklike op 21 Julie 2009. Besoek op 21 Augustus 2008. Hierdie artikel is ’n saadjie. Voel vry om Wikipedia te help deur dit uit te brei.


Jangwani is 'n administratiewe wyk in die Ilala-distrik van die Dar es Salaam-streek van Tanzanië. Volgens die 2002-sensus het die wyk het 'n totale bevolking van 15,722. "2002 Bevolking- en Behuisingsensus Algemene Verslag" (in Engels). Government of Tanzania. Geargiveer vanaf die oorspronklike op 21 Julie 2009. Besoek op 21 Augustus 2008. Hierdie artikel is ’n saadjie. Voel vry om Wikipedia te help deur dit uit te brei.


Die Tsjeka (Russies: ЧК – чрезвыча́йная коми́ссия; tsjrezwitsjainaja komissija, Buitengewone Kommissie) was die eerste van ’n reeks Sowjet-veiligheidsorganisasies. Dit is op 20 Desember 1917 deur Wladimir Lenin gestig. Die eerste hoof was Feliks Dzerzjinski. Ná 1922 het die Tsjeka verskeie kere van vorm en naam verander en eindelik die KGB en ná die verbrokkeling van die Sowjetunie die FSB geword, maar sy lede is tot in die 1980's Tsjekiste genoem. Die term "Tsjekisme" is daarna en word vandag nog deur sommige gebruik vir die alomteenwoordigheid en mag van die geheime diens in die Sowjetunie en die hedendaagse Rusland. The Impact of Stalin's Leadership in the USSR,1924-1941. Nelson Thornes. 2008. p. 3. ISBN 978-0-7487-8267-3. http://lcweb2.loc.gov/frd/cs/soviet_union/su_glos.html#union The Chekist Takeover of the Russian State, Anderson, Julie (2006), International Journal of Intelligence and Counter-Intelligence, 19:2, 237-288. The HUMINT Offensive from Putin's Chekist State Anderson, Julie (2007), International Journal of Intelligence and Counter-Intelligence, 20:2, 258-316 Wikimedia Commons het meer media in die kategorie Tsjeka. Hierdie Rusland-verwante artikel is ’n saadjie.


.tz is die Internettopvlakdomein vir Tanzanië. Lys van Internettopvlakdomeine IANA .tz whois informasie AfriDNS - Informasie over Afrikaanse topvlakdomeine


SV Halstenbek-Rellingen is 'n sportklub uit Halstenbek in die deelstaat Sleeswyk-Holstein in Duitsland. Die klub bedien ook die buurdorp Rellingen. Behalwe sokker het die klub ook 'n tennis-afdeling. Die klub se eerste voorganger was die Turn- und Spielverein Halstenbek, wat in 1910 gestig is. Die klub het in 1920 met Rellinger Sportverein (gestig in 1913) saamgesmelt onder die huidige naam. Die klub het later met FC Pinneberg saamgesmelt en vir 'n jaar lank as SC Schauenburg bekend gestaan, waarna die huidige naam weer aangeneem is. Die klub het in 2005 die eindstryd van die Hamburg-Pokal gehaal, maar met 1-2 verloor. Die eerste rondte van die DFB-Pokal is dus met 'n haarbreedte gemis. Die klub se tennis-afdeling ding in die 2. Bundesliga Noord mee (status:2009). Amptelike klubwerf


Die vlakvark (Phacochoerus africanus) is 'n wilde lid van die varkfamilie wat in Afrika voorkom. Volwasse vlakvarke het 'n gemiddelde hoogte van 75 cm en weeg tussen 70 en 100 kg. Vlakvarke het 'n kenmerkende voorkoms, met twee slagtande wat tot 61 cm lank kan word. Vratagtige uitgroeisels is sigbaar op hulle groot gesigte. Vlakvarke kan vinnig hardloop, met 'n snelheid tussen 30 en 50 km/h. Wanneer 'n vlakvark weghardloop, hou hy sy stert penorent. Die wyfie, of sog, is drie maande dragtig, waarna sy tot ses kleintjies in November of Desember baar. 'n Vlakvark het 'n moontlike lewensduur van 20 jaar. Nolan vlakvark (P. a. africanus) Gmelin, 1788 – Burkina Faso, Ivoorkus, Demokratiese Republiek van die Kongo, Ethiopië, Ghana, Guinee-Bissau, Tsjad, Mauritanië, Nigerië, Senegal, Soedan Eritrese vlakvark (P. a. aeliani) Cretzschmar, 1828 – Eritrea, Ethiopië, Djiboeti, Somalië Sentraal-Afrikaanse vlakvark (P. a. massaicus) Lönnberg, 1908 – Kenia, Tanzanië Suidelike vlakvark (P. a. sundevallii) Lönnberg, 1908 – Botswana, Namibië, Suid-Afrika, Zimbabwe ’n Manlike vlakvark in die Tswalu Kalahari Reservaat, Noord-Kaap, Suid-Afrika.